Lifan-Z/Chinese-poetries-txt huggingface dataset:
苏州平生淡无欲，长物从来博山足。斵石烧磁俱碌碌，削筒为之方绝俗。净名居士眠胡床，梦余竹斋春昼长。不知柏子起烟缕，但觉细细风吹香。
问君游梁今几岁，归去聊为羡于计。入门四壁妻子空，恍若游仙堕尘世。令兄文价如相如，世人但知千里驹。不知更有八百里，看取蹴蹋辞盐车。
旌旗杂沓铙鼓鸣，使君小队来郊坰。旧时视草判花手，今学操剑驱民丁。逆胡未灭壮士耻，子虽年少有典型。短衣匹马肯从我，与子北涉单于庭。
小姑已嫁彭郎去，大姑长随女儿住。寂寞荒山春复秋，但见空蒙结愁雾。行商再拜祈神休，插花买粉姑应羞。不如一酹杯中物，与尔闲消万古愁。
小滩嘈嘈大滩恶，朝行羊肠暮鹿角。尽日拖舟不得前，忽然笪断千寻落。上梁左侧石子多，两舷与石鸣相摩。卧听溪师倚篙哭，将如四十二滩何。
塞上漠漠黄云秋，黄须胡儿骑紫骝。一马搀前弄风走，胡儿掣辔空骧首。回鞭慎莫向南驰，汉家将军方打围。夺弓射汝犹可脱，夺汝善马何由归。
道人禅余自鉏菜，小摘黄花日中晒。峨嵋㮕脯久不来，曲糁姜丝典型在。封题寄我纸作囊，中有巴蜀斋厨香。起炊晓甑八月白，配此春盘一掬黄。
乌衣诸王吾早闻，晚涂独识和州孙。风流沓拖欲垂尽，文采陆离今尚存。奉祠乃是衰翁事，如君胡为亦为此。仆夫在门君疾驱，往献天子平边书。
右军池头鸧鸹呼，康乐台下杉柽疏。碧山学士此筑室，白髪散人来卜居。身随沙鸥卧烟雨，十年无书上公府。枉作西班老从臣，看君才华不能举。
当年贤路杂薫莸，叹息诸公善自谋。今日在前皆鼎镬，后来知我独春秋。海边已击师襄磬，湖上新逢范蠡舟。惟有书生最无事，不妨挟册更西游。
藤床瓦枕快清风，破闷文书亦漫供。乡信未传霜后雁，羁怀生怯晚来钟。淹留已办三年计，流落应无万户封。犹有壁间诗句在，他时谁肯写尘容。
海气昏昏又啸风，一杯扶病要时供。三年闭户儿童怪，千古闲情我辈钟。若得黄甘应手种，更求青李莫函封。疏顽自笑将安适，寄谢江山好见容。
海上奇烹不计钱，枉教陋质上金槃。馋涎不避吴侬笑，香稻兼偿楚客餐。寄远定须宜酒债，尝新犹喜及霜寒。先生便腹唯思睡，不用殷勤破小团。
楼高应在月明边，目断西山万里天。拟唤谪仙归贝阙，翻愁快马蹋琼田。词锋易破孤虚阵，酒令难欺赏罚权。放盏成空君莫叹，明年千里共婵娟。
天遣吾曹与世疏，那将穷技学黔驴。只今年少身多病，是处愁深泪溅裾。此去不须论塞马，向来犹有葬江鱼。虚名只用惊儿辈，要作生涯墓志书。
日月驱车及莽苍，今朝一眼楚山长。共看社燕将鶵急，谁见秋鸿刷羽光。晚渡河流皆倒影，夜题驲壁作斜行。道边草木应相笑，解笑年来为底忙。
对镜佳人艳质同，微风更许暗香通。凌波鬬作拖裙绿，行雨翻愁裛脸红。欲写新图过淮右，从今胜地自城东。有情邢尹空争宠，岂悟荣枯一瞬中。
人间异物费元功，水与银河一线通。谁掷两杯浮浅绿，忽逢丫髻插残红。澷夸造物偏江北，疑有遗民聚海东。天子不收祥瑞奏，坐忧芳质朽泥中。
居士年来浄目尘，空花岂复问陈新。北游岂识无为子，东第常叨不速宾。忆昔扁舟轻白帝，何年一室老青神。飘然又指淮山去，傥更山中得异人。
河东有句不空传，但寄襄阳孟浩然。多虑皆能成白髪，一尘莫遣到丹田。此身彭泽杯中老，浮世邯郸枕上眠。常恨今时无大雅，看君发愤补亡篇。
年少场中晚节寒，去年挥手下天关。何人肯蹋风波路，自古难言骨肉间。十里即应归汉阙，一帆从此别淮山。舣舟如得僧伽印，未用将身付等闲。
两都宾主尽雄名，我独何人共宴荣。微服岂宜从刺史，瓦巾端为访先生。山阴甚愧群贤集，蜀客初无一坐倾。庾亮兴来殊不浅，临风数语逼人清。
使君直气旧凌空，帐下森森已八龙。倒屣休迎王节信，同舟未许郭林宗。我无草舍容朱毂，君有诗声抵素封。危坐正衿殊不惯，归从短褐醉千钟。
徐郎胸次已冰清，北寺清游更绝尘。不欲茹荤缘道友，肯来出郭是诗人。怜君远客情能尔，看我题名墨尚新。谁有好方扶脚力，故乡归去蹋峨岷。
铁鏁铜镮一一开，肩舆不问主人来。已登白塔吾休矣，更上红亭子壮哉。世外清欢须邂逅，城头落日共徘徊。云楼五月沧洲趣，羞杀初无八斗才。
此身不拟堕尘缘，长恐惊鸿落响弦。蹋尽世间千涧壑，归来胸次一山川。深宫木末犹秋色，故国天涯只暮烟。凭仗道人分石甃，要看庭下玉龙旋。
且向家山一笑懽，从来烈士直如弦。君今振锡归千顷，我亦收身入两川。短世惊人如掣电，浮云过眼亦飞烟。何当与子超尘域，下视纷纷蚁磨旋。
定林何有惟修竹，急唤清樽趁午阴。曲槛以南青嶂合，高堂其上白云深。人犹未识官曹意，风自能披我辈襟。是夜琴弹醉翁操，笑呼明月作知音。
上人归去家何许，万竹深围一把茆。蹋尽丛林参白足，却来江槛俯青郊。夜阶蔌蔌风翻箨，春路冥冥雨放梢。肯拼清阴分百十，暮年思与子论交。
斯文万古照乾坤，削简沉碑仅免燔。在处自应神物护，从来难为俗人言。仙官下取余无几，夹壁深藏尚半存。异日亡书购三箧，吾知汉相有贤孙。
时人会傍高门走，独肯来游翰墨场。已有哲兄如叔度，定知吾子胜文强。长淮白浪摇春枕，故国青山接夜航。乞得功名归遗母，未应深羡绿衣郎。
欲问琴聪水镜篇，朅来端为著幽禅。五更下马呼残梦，数面成亲似宿缘。伏脑怜君有犀骨，腾身笑我不鸢肩。白头奔走襄阳道，空诵新诗忆浩然。
北风吹日昼多阴，日暮拥阶黄叶深。倦鹊绕枝翻冻影，飞鸿摩月堕孤音。推愁不去如相觅，与老无期稍见侵。顾藉微官少年事，病来那复一分心。
东游两见鹤林春，晚愧先生作并邻。樽俎每留仓猝客，典型犹识老成人。系舟一笑都门外，卖剑归耕颍水滨。意气年来类儿女，别离不觉泪横巾。
京口寻山毎见携，鹤林问法更追随。本无物累那成癖，肯借人书未必痴。食粥往年容乞米，一樽今日细论诗。邗沟好去春风暖，莫忘椎冰共载时。
公才岂止剧曹郎，肯向明时氏庾仓。会有绫衾趋汉署，不须锦缆系吴樯。青箱教子书千卷，白髪思亲天一方。看我飘然五湖去，栈羊筛酒送归艎。
长年眼力怯看书，每见先生愧腹虚。犹觉是身多净业，欲投禅客问真如。向来水驲分襟罢，常记河梁握手初。从此论交同毕杜，巷南巷北莫相疏。
汉宫铅粉浄无痕，蜡点寒梢水畔村。忍犯雪霜凌竹柏，尚凭风月吊兰荪。骚人折去清诗健，驿使持归旧典存。病眼浑惊春思早，一枝聊洗画图昏。
汴水日驰三百里，扁舟东下便开帆。旦辞杞国风微北，夜泊宁陵月正南。老树挟霜鸣窣窣，寒花垂露落毵毵。茫然不悟身何处，水色天光共蔚蓝。
皇华使者下沧洲，十载题舆记旧游。欲信随车翻雨脚，请看转漕跋船头。飞腾已入西清殿，徙倚犹寻北固楼。肯与故人跻石径，松风声里度鸣驺。
杜陵穷老觅桤栽，不似何郎种笛材。三径莫忧荒草合，一樽如与故人开。未堪急雨枝枝打，便有幽禽日日来。坐诵东坡食无肉，诗肠日午转饥雷。
海上飞来百尺山，三呼万岁亦迎銮。春连禁籞常年早，夜近清都特地寒。不见星桥开铁锁，似闻雷鼓落铜丸。起呵冻笔哦诗罢，月傍蓬莱汉阁残。
已对丹墀眼尚生，金茎晓露逼人清。非关董相三篇切，自是重华四目明。勇似风摧山岳势，罢如雷卷海波声。曾叨应奉宫门外，老去空惊岁籥更。
马革包尸誓此生，岂知今日塞尘清。强随举子论兵要，直为君王下诏明。老将犹能贾余勇，少年未分怯先声。元戎十乘他时事，莫厌边亭夜报更。
漠漠春云晚自生，广寒宫里未为清。花深曲水潺湲出，柳暗长廊胧𦝰明。月近频移𫛛鹊影，庭空自乐鸟乌声。此时欲寄王摩诘，字字烦君子细更。
集英春殿唱诸生，日转觚棱晓色清。近侍皆分金带赤，内人争看雪衣明。罢朝诏赐群公坐，合殿欢传万岁声。我老倦随宫漏永，江南归去听鼍更。
坐看连名策太常，青云稳上不须忙。尽收骐骥无中驷，别拣楩柟有豫章。玉殿桂留今日影，琼林花记昔年香。闻君补吏成都去，更与重寻旧草堂。
百里烟云堕目中，天戈直捣大槐宫。已烦宠数褒申伯，更遣羌戎识晋公。玉帐旌旗皆喜色，铁林鼓吹自春风。应磨万丈燕山石，独揽宣和第一功。
归老江湖久自盟，睡余且复对空枰。重来内阁人初健，惯蹋天街马不惊。已喜刘歆分七略，尚传韩愈诲诸生。太平润色须公等，应许吾兼吏隐名。
君王妙画出神机，弱翅争巢并语时。想见春风𫛛鹊观，一双飞占万年枝。舍人簪笔上蓬山，辇路春风从驾还。天上飞来两乌鹊，为传喜色到人间。
祇园寺里长连榻，衲被蒙头坐五年。忽忆山中有尊宿，欲来言下觅真诠。萧萧野店云生钵，渺渺江津月入船。一段孤湖千里去，不知何事苦参禅。
夜直沉沉浴殿南，春风想对百花潭。藤床转枕寻余梦，粉壁题诗倚半酣。追记旧游时一笑，劝参真理莫多谈。白头粗试丝纶手，归去扶犂意亦甘。
寺南寺北竹阴浓，背日茆茨雪未融。为厌呢喃说禅病，故将齁䶎现神通。殷勤问话非庞蕴，邂逅论交得赞公。借我蒲团睡今夜，五湖春梦雨声中。
未用船头报水程，为君持酒打愁城。青山久负当年约，白髪多从客路生。点检转工新句法，揩磨难减旧风情。小留莫道无供给，一味东篱有落英。
缓寻翠竹白沙游，更挽藤梢上上头。岂有危巢与栖鹘，亦无陈迹但飞鸥。经营二顷将归老，眷恋群山为少留。百日使君何足道，空余诗句在江楼。
少年饶舌类丰干，老似鸣蝉不耐寒。无复酒杯同设席，几思斋钵共开单。便从此去真差易，未有生涯良独难。樗散郑公官益冷，雪中何以继朝餐。
十月舟藏芦荻林，客衣顿觉夜寒侵。乱离祗有穷途泪，勋业都无过去心。敢恨青鞋蹋江浦，近传黄屋渡淮阴。中兴气象须公等，是日频闻正始音。
城西鼓檝又城东，不待溪分上下风。碧树垂柑间黄绿，冰盘行鲙簇青红。横塘日暮林峦合，断岸秋来浦溆通。安得此身无世累，便随渔艇入空蒙。
忆在昭文并直庐，与君三岁侍皇居。花开辇路春迎驾，日转蓬山晓曝书。学士南来尚岩穴，神州北望已丘墟。愁逢汉节沧江上，握手秋风泪满裾。
见子京江尚少年，大梁重见已翩翩。顷来更觉文章进，他日宁容老病先。梅谷旧题幽谷引，橘陂新和渼陂篇。常惭散吏空称赏，不敢吹嘘上九天。
乃翁名见豫章诗，学术传家有大儿。四海共推文赋早，三年应讶省郎迟。生逢侧席求贤日，即是摩霄耸壑时。若到朝廷问衰朽，为言藏缩畏人知。
扫地焚香元自喜，傍门骑马向来慵。田园此去须安枕，海岱今年不举烽。已分痩藤扶病骨，生憎明镜写衰容。两公故是经纶手，只问腰金早晚重。
排闷径须沽酒饮，贮愁端为作诗慵。连声倦听城头角，落点惊飞塞上烽。闻道久闲金騕袅，有时高卧绣芙容。年来自说无尤物，已结维摩按两重。
开心未用饮门冬，老去何妨万事慵。胡虏近闻归绝漠，洛阳无复化为烽。休官昔愧陶彭泽，受禄今惭邴曼容。谁似侍郎春思乱，解言花影日高重。
忆昨飘然下叶𬮱，十年江海望严宸。遥知驻跸艰危地，尚有忧时老大臣。已起阳城司谏诤，又传陆贽掌丝纶。为公细数能文士，几个麒麟阁上人。
远闻仙伯上神山，始觉升平气象还。一梦休论玉堂事，两行曾缀紫宸班。想烧椽烛书天诏，看剪花鬃出帝闲。尚忆平生故人否，夜驱黄犊在田间。
一樽相属两华颠，落日临分更泫然。蹀躞鸣珂君得路，伶俜散策我归田。近闻南国生涯尽，厌见西江杀气纒。欲买扁舟吴越去，看山看水乐余年。
广陵三岁共祠宫，二月帆开上水风。北渚荡舟公醉我，南湖张乐我留公。岂知去国千山外，又得连墙一笑同。丧乱难堪重离别，可无书札问衰翁。
客居蓬藋绕门深，两岁频闻车马音。子壮飞腾日无那，吾衰瘴疠久相侵。旧知文力雄青土，想有诗声动绿林。归傍玉皇香案立，莫忘江阁共登临。
邂逅都城接下风，官居总在日华东。门瞻曲角趋朝近，路转高头出局同。今日绣衣新使者，晚涂霜鬓旧邻翁。一杯无复当时乐，赤县黄图泪眼中。
往岁沧波转地流，是身如沫信沉浮。初闻盗贼奔他境，渐见衣冠集此州。病欲深耕归谷口，禅须末句问𪨷头。膺门也自知人喜，有客清真似子不。
汉阁西头千步廊，与君长夏对胡床。阴阴桧色连宫草，寂寂棋声度苑墙。细乳分茶纹簟冷，明珠擘芡小荷香。身今老病投炎瘴，最忆冰盘贮蔗浆。
家近锦江归未得，见人之蜀便凄然。闻君细说开州好，劝我来依刺史贤。当路尚多屯虎兕，远湖曾否息戈鋋。何时万里云沙静，稳上沙头上水船。
晚涂淹泊向谁论，白髪名卿肯见存。雒邑风流余此老，故家文献有诸孙。寺连狭径曾倾盖，船拥清谿尚一樽。小驻鄱阳未宜远，欲凭书尺问寒温。
往时束带侍明光，曾看挥毫点御床。只道骅骝已腾蹋，不知雕鹗尚摧藏。官居四合峰峦雨，驿路千林橘柚霜。莫为艰难归故里，汉庭今重甲科郎。
治声临颍复临川，籍甚临江已预传。但怪骅骝在泥滓，会看鸿雁撇云天。杯翻竹叶深留客，浦涨桃花小系船。别后更谁从此老，频将书尺问沉绵。
老夫晏坐临川寺，五见君为万里行。病马不辞遭掣顿，云鹏那复计期程。遥知此去常乖隔，莫惜书来访死生。早与朝廷定巴蜀，故山迟暮欲归耕。
问渠褰裳欲何往，仓惶徙倚沧江上。至人入水固不濡，何以有此恐怖状。我知摩诘意未真，欲以笔端调世人。此水此渡俱非实，摩诘亦未尝下笔。
春风吹绿原头草，草色雨余晴更好。堂前帘静燕初忙，江上麦齐蚕欲老。腐儒饱食欣自得，日长但酣春昼眠。户屦无人足清绝，觉来幽响落山泉。
东风著物犹未惊，忽听林间鹎𫛥鸣。濑水生波先泛泛，烧痕破暖渐青青。农家且喜春耕足，未晓呼儿饭黄犊。谁家跃马来探春，却笑澜翻啼布谷。
秋风淅淅摇密竹，乍觉凉生洗炎溽。豆田雨过麦毛肥，苹渚风轻浪痕蹙。田家社日试新𥬠，相过一饭百在忧。却笑儒生真自苦，髪如衰草不胜秋。
断堑疏篱一水滨，压枝冰雪眼中春。悬知东阁一端兴，不减扬州千载人。晚岁风霜从惨淡，寒梢气象自清真。此来定做西湖梦，疏影横斜访旧邻。
地灵人杰产忠良，瑞霭龙蟠虎踞乡。天欲中兴神降岳，世将嘉靖弼生商。和羹早报梅花信，寿酒先飞柏叶觞。笑指山南成带砺，庞眉与国等绵长。
运钟百六扰神州，国祚当时剧赘旒。独藉奇材支大厦，允资巨力障横流。啸呼左袒安刘氏，指顾南冠絷楚囚。整顿乾坤康济了，千龄翊宇永同休。
扬眉吐气快生风，万里归来虎帐中。竭节任公营大计，解纷排难激丹衷。只凭忠信行蛮貊，遂使声名等岱崧。一德一心天所祐，定知福寿享无穷。
交欢邻国独推诚，不顾流言断必行。直欲生灵跻寿域，聊将干舞解平城。坐扶国祚齐箕翼，立挽天河洗甲兵。和议一成夷夏福，苍生击壤咏升平。
谈笑能令国势强，一时忠义凛秋霜。挽回騩驭还长乐，直把鸿勋纪太常。问寝东朝宫殿晓，来庭北使塞垣长。辅成孝弟光寰宇，竹帛仍传万世芳。
跋扈骄矜势纠纷，兵威不戢定将焚。权归宥密消兵衅，力扫欃枪息祲氛。鸿剑将军休画策，捧觞都护罢论勋。四方廊庙无余事，咸仰伊周辅圣君。
偃伯灵台涤翳昏，太平有象更何言。百神禋祀承天贶，万里调元识定尊。复见汉仪难并举，请观周乐足同论。秉钧当轴诚知体，坐使先生道满门。
骑壒蒙蒙一洗空，恢崇儒馆阐文风。正当世祖投戈际，远迈元和沸鼎中。坐使车书同万里，行看冠盖袭诸戎。我公勋业追王佐，岂比区区颂泮宫。
勤劳王室见周公，报赐宜膺曲阜封。兆见维秦符佐命，祥开有魏庆畴庸。申加井赋思方洽，倍衍圭腴赏正浓。一德君臣千载遇，九州四海仰云龙。
手扶日月补圜穹，锡第庸旌再造功。乐奏钧天迎骑拥，诗歌湛露晏堂丰。属车临幸龙颜喜，拔宅飞升帝眷隆。燕雀非惟依托计，华夷亿万赖帡幪。
鹫岭云何锡杖飞，汉家社稷要扶持。衮衣人共尊姬旦，木铎天将以仲尼。亿万生灵俱再造，百年寿考复奚缺。欲枯沧海濡秋兔，来写门生献寿诗。
五百年来间气钟，堂堂皎月众星中。钧陶四海规模大，心膂三朝礼貌隆。寿杖特尊黄髪老，衮衣重拜黑头翁。彭聃岂足为遐算，直与升平到不穷。
燕雀同欣大厦成，公归何处不欢声。全将和气还群物，不放纤尘点太清。人指灵椿期寿考，天将神鼎待功名。诞辰正得三阳节，已与东君助发生。
君王正殿压金鳌，一品师臣待赭袍。万世规模神鼎重，八年勋业泰山高。崇宁枢筦联领翼，大观蓬山擢凤毛。介寿几何词谩费，为公仙谷问蟠桃。
天遣飞仙下九州，儗伦慎勿汉唐求。他年吕望应黄髪，今日周公尚黑头。夹辅元勋归玉铉，太平余事入银钩。庆河一派莆阳水，长绕壶山滚滚流。
一抹冷云遮岭半，千章古木满岩隈。山深林合失昏昼，路转溪回迷去来。鹰隼翻空何事击，猿猱缘壁为谁哀。此行步步山寮界，归雁诗图相对开。
稻米流脂姜紫芽，芋魁肥白蔗糖沙。村村沽酒唤客吃，并舍有溪鱼可叉。枹鼓不鸣盗贼少，鸡豚里舍语声哗。赛神还了今年愿，又整明年龙骨车。
眼看绿净思悠哉，绉縠圆珠串欲裁。舡稳恍如云外去，鸟飞惊自鉴中来。浺瀜陂浸秦山碎，觱沸泉萦济水回。何似此闲弄明月，月中长啸有高台。
山浮群玉碧空沉，万顷光涵几许深。梵刹楼台嘘海蜃，洞天日月浴丹金。秋林结缘留连赏，春坞藏红次第吟。拟泛一舟追范蠡，从来世味不关心。
春灯绝胜百花芳，元夕纷华盛福唐。银烛烧空排丽景，鳌山耸处观祥光。管弦喧夜千秋岁，罗绮填街百和香。欲识神君行乐意，姑循前哲事祈禳。
落落芗城二老翁，白须遥映菊英中。交成晚节人弥淡，吟到寒花句亦工。灌溉已欣分绮色，扶持还藉挹芳丛。吾徒素爱凌霜质，相对应知臭味同。
憔悴词林失俊英，已应精爽在蓬瀛。楷模昔日依元礼，贫病他年累长卿。无复波澜窥大手，空将日月送虚名。当时颍曲为耕地，祇有风滩昼夜声。
藤崖罗迈等苍龙，踵洞寒喷江海通。几万重峰团碧色，百千级雪下青空。尘埃世界深山北，今古是非流水东。筇杖平头天地阔，醉他白日立清风。
壮观东南二百州，景于多处更多愁。江流千古英雄泪，山掩诸公富贵羞。北府如今唯有酒，中原在望忍登楼。西风战舰今何在，且办年年使客舟。
敲撑振策上嶙峋，乱石逢迎领略频。风窦静吟吹地籁，涧泉高泻曳天绅。云山胜景身无累，觞咏清怀笔有神。残梦惊回三十岁，琅玕芝草一时新。
旧游风物转头非，只有青山不改移。深壑贮风驯虎啸，断崖飞瀑翠蛟驰。郭翁遗迹云烟锁，坡老清名草木知。笑问聚仙亭上月，风流应不减当时。
冠盖初收见在身，来寻大涤涤尘氛。心如霜后凌虚月，迹是风前出岫云。仙姥定能赊瓮酒，华堂小憩看炉熏。甚思屏置人间事，韬养岩间雾雨文。
洞霄问路觅青梯，尚恐岩阿有勒移。暂许寻山留信宿，何由税驾息驱驰。七仙不死今仍在，五洞交扃昔所知。信有灵丹藏箬下，刀圭分乞岂无时。
飞饷江淮脱此身，聊寻九锁浣兵氛。笑呼天柱峰前月，共踏栖真洞里云。阴谷神泉霜后王，阳坡灵草雨余薰。十年洗髓除凡骨，傥契仙翁迈与文。
快上篮舆晓色分，松风满袂涤埃氛。三竿未放高峰日，一笑先开洞府云。忆昔曾留天帝坐，至今犹带御炉薰。莫教俗驾来相尾，只恐诒讥晋郭文。
人间安得倚天梯，欲访真源志不移。大涤乃今追胜迹，清都何待更神驰。已逃萧斧杉难老，不逐秦鞭石有知。尚觉林泉佳气王，难忘羽卫幸临时。
矍铄兹翁老莫量，据鞍犹得亚燕扬。能将岸帻窥文叔，祇把虚蛙当子阳。薏苡满车翻作祸，马人上日竟成行。三泷庙食传千古，回首云台草树荒。
苦忆长廊清磬音，复怀赞公栴檀林。阳坡佳木鸟相唤，涧户晓行藤竹阴。日晴山路笋橛晚，雨足野塘蒲稗深。短褐兀然聊戏剧，沧江鸥鹭本无心。
渺渺归帆江北渚，脉脉相望那得语。舟中贾客婵娟女，朝乐潇湘暮荆楚。我欲招之问计然，浮名唾去如飘烟。买鱼沽酒啸俦侣，槌鼓弄笛凋残年。
整整斜斜村舍居，十十五五沙中凫。潜鱼钓影水深浅，高柳着行烟有无。天阔云低过平楚，已觉淮音近吴语。淮南米贱好留侬，正恐不归心更苦。
葱笼秀拥秦山落，尽日春风吹岭脚。朝来领略到窗几，谁遣虚空出阿阁。南台御史去天近，身与孤云生两角。胸中摸索千丈弦，更恐并吞有衡霍。
海门山边初落潮，西兴渡口浪痕高。渺渺目乱翻云涛，心识不语迎归桡。江亭晚日风萧骚，轧哑鸣橹相向摇。平头雁落沙没腰，舟人底处寻青招。
朔风无端卷入幕，短檠滉漾吹花落。怪来觅句如斲冰，门外雪花如舞鹤。老妻自起倾残樽，麒麟活火红炖炖。凭君为唤诗肠温，他日有酒不足论。
世路欹危如燕幕，未厌山中昔牢落。春前撷韭秋撷菘，有客有客鹇与鹤。瓦瓯铁杓文石樽，枯樵发火势易炖。得酒径就山僧温，听风听雨取次论。
万里胡沙惊毳幕，北望旄头天际落。向来官军如路人，受甲逡巡惟指鹤。宁知竟屈銮辂尊，问天火令何当炖。落雪如絮不我温，九关梦想血面论。
先生著书风撼幕，诗成弄笔云烟落。舍傍种竹欲招凤，郭内有田才给鹤。眼看雪片黏空尊，寒斋芋火犹能炖。怪我官冷何时温，我亦聊尔公弗论。
浮花荡漾青苹小，绿柄欹垂剪刀草。朝从港东暮港西，采花撷草无尽期。秋光有尽意无尽，万马奔腾山作阵。眼中未饱公莫回，饥肠作恶如鸣雷。
张公一生云水客，往岁孤踪寄苕霅。故人刺史眼为青，愿为泛宅浮清泠。当时鸥鸟难问迹，尚有水村名泊宅。碧蓑青笠宁在无，公今仙去当传余。
十年九作穷途客，惯见天花面旋飘。江上舞鸥如背我，沙边立鹤独齐腰。衣黏落片行呼酒，船触轻冰半渡桥。谁识此时诗思乱，缓歌黄竹想西瑶。
客桥沙觜渺纵横，二纪风烟老此行。待得江头明月出，恰当船底暗潮生。旅人梦冷无留想，别浦帆归有呼声。断念此生惟付酒，为谁惊走撰瓶罂。
一水相望十里余，扁舟夜载月明俱。君今身为故人出，我亦年来此客无。夜久灯孤疑是梦，樽空仆卧不成呼。残年会见干戈息，共买嵌岩著老躯。
今古宦游长作客，每逢佳处欲忘年。颇将幻境观尘世，始信臞儒是列仙。野邑分桥山带色，晚云藏寺水黏天。公身未属烟波管，莫向津头买钓船。
此地谁令著此翁，角巾欹倒鬓如蓬。兴高绝壁松声外，梦破寒花雀啅中。睡债几时偿赛足，书淫前日洗除空。故人若问安心法，一酌村酤荐晚菘。
𥬞磴缘梯兴未穷，青冥有路欲乘风。朝云暮雨在脚下，井钺参旗落手中。比世此身长作客，半痴半黠忽成翁。枕抛偃蹇巅崕上，一洗平生眼界空。
山路雪消梅半吐，隔林光已见疏明。冻醪似蜜从谁赏，斲句如冰得我惊。卧树照溪春思净，细香留客暮寒清。胡尘未远边风急，十载花前笑不成。
客里杯觞不易逢，越王宫好莫匆匆。春容雨打风吹后，山色朝来暮去中。京国昔从秋序别，斋厨犹忆饭时同。清时更作他年约，七塔三山梦已通。
斗柄御山晓直寅，夜闻笳鼓又迎春。尚欣穷腊酬三白，更荐嘉蔬继五辛。鸠杖多情扶我老，琪花有意为谁新。甲兵不用银河洗，始觉今年一笑真。
缓缓游春且莫催，而今挥麈短辕回。一百五日天气近，二十四番花信来。赌墅未容窥谢傅，即心聊复探黄梅。归来索共梅花笑，老眼如何得暂开。
珠玉当年咳唾成，元刘何自敢齐名。梦回云海西昆逮，春到江村北渚明。谁为少陵偿酒债，更怜侯喜得诗声。杯中贤圣君休问，局上光阴我独惊。
山色溪烟淡墨成，隔溪幽鸟自呼名。未妨浊酒陪心赏，更借清诗作眼明。桃叶不关今夕恨，松枝犹是古时声。扁舟醉后从漂兀，个处应无宠辱惊。
不踏清门晓鼓朝，山林真乐在朋曹。乌衣贤胄风流远，赤壁诸郎气义高。底事裁诗多态度，也应索酒甚粗豪。残年我独棋中影，从此天刑傥遂逃。
人言我老是顽仙，坐隐纹枰不计年。何用山廛分小大，直将壶峤比方圆。争雄未羡七擒略，见事常输一着先。好觅周郎云水外，红渠千顷藕如船。
身病何因到赤墀，眼昏不复下书帷。杯觞有限长羞涩，故旧无多足别离。对白抽黄余习气，看朱成碧记当时。江村投老俱牢落，犹喜诗情似拾遗。
家风五字作长城，四至何曾慕九卿。问舍山林端欲老，分符湖海尚叨荣。北南二阮俱贫士，大小两冯惭颂声。独羡书成郑夫子，会令千载意分明。
梅花村上驻归帆，知有幽人住此庵。谁遗疏香随舵尾，故怜春色在枝南。溪前水落沙痕出，门外山横雪意酣。诗似何郎情不浅，更留佳处后来谈。
岩下风轻进竹凉，道人身共翠梢长。饥肠欲和春泉响，鼻观先参煮菜香。何处人间有痴黠，不将身外较闲忙。邻家柱史哦诗夜，未厌敲门月到墙。
虽无万竹等封侯，半亩清阴趣自幽。菘韭尚能供早晚，菊兰聊欲记春秋。归来久已同彭泽，休去宁须问石头。短褐飘零嗟我老，他年未往亦风流。
寂寞无毡老郑虔，登临此日意茫然。云开北渚炊烟外，春到西城战血边。江草唤愁无畔岸，官梅动兴得清便。南风藻思传家旧，好寄东风御柳篇。
十年溪渚梦经行，更借风烟作眼明。官身拟赴鸥鹭约，小敌忽逢诗酒勍。今者不乐愧幽子，日后欲醉无曲生。五马会寻芳草路，肯教绿叶便阴成。
今古时清罚自清，由来谳狱赖儒生。将军误怪狱吏贵，廷尉今称天下平。万态讵容逃水镜，此心真欲似权衡。公家世德高门阀，更看阴功踵令名。
云乱修堂冰不如，妙香随处满空虚。头陀浩劫衣尘在，回向此生心地初。涉世情疏终简懒，爱山缘重费消除。道人劝我深发省，相对五更听粥鱼。
三刀昔梦剑东州，援笔今看峡倒流。晚岁拾遗长忆弟，异乡王粲忍登楼。微官等是身悬寄，平世何曾道阻修。他日归飞两黄鹄，伴侬苕渚共赓酬。
梦想风神不记春，相逢欲看梦中因。安知晚岁归吴客，却见当时入洛人。赋似文园真有气，诗非子建谅谁亲。会须剪烛西窗语，莫怪长头酒事频。
洗盏初尝曲米春，一樽相属是前因。忽惊万顷月波上，相对九霄风露人。十载京尘如梦破，半生鸥鸟已心亲。他时唤取何郎到，要遣官梅动兴频。
畴昔江湖自在身，而今骑马犯边尘。宁无楚尾吴头梦，历遍燕南赵北春。壮士似渠终有遇，衰年如我尚谁亲。屈州抑县不伸里，老此嵚嵚可笑人。
苗山风驭日翩翩，人道桐棺葬此岭。今事独闻鸦种麦，故村不见鸟耘田。远忧边塞清无日，更望仓箱屡有年。收揽封疆归禹贡，忍看兵气污山川。
清晓传呼振戟衣，泮林云日炫旌旗。风尘贴妥投戈后，色笑雍容劝学时。先世流芳今有继，圣衷图旧正畴咨。王褒愿草得贤颂，可但中和宣布诗。
故山畴昔奉英游，老去功名失路头。江海一官如许冷，田园三载不知秋。谢公塘外千峰紫，何楷庐边一径幽。心折少陵存殁句，恨无酒力破劳愁。
鉴湖列嶂自天开，云色岚光入酒杯。忽遣同游有陶谢，故应交契拟陈雷。他乡日日典衣醉，公事时时牵马来。要买扁舟穷胜绝，共追樵径晚风回。
飘零暮景今如许，惭愧高人久卧庐。好客儿童总欢喜，多情草木自扶疏。百年梦幻真何有，一壑风烟尚借居。寄谢南台温御史，此身休戚正关渠。
向来多病更多忧，命与谁谋出怨仇。坐念甘泉方避暑，不知楚泽又悲秋。长蛇肆毒心犹在，战马何时鞚暂休。横榻故人身卫主，素书能不复讥侬。
二纪风埃长作客，了知身世是蘧庐。老来诗酒都无味，乱后交亲未肯疏。曾见雄风追楚赋，尚堪雌霓读郊居。愿公先卜嵌岩隐，秦利宁忘郑国渠。
异时畎亩不忘忧，避俗今犹若避仇。直指威声曾震岳，封章义气欲横秋。诗成故客知无敌，酒尽凭谁为起谋。岁晚相逢山在眼，从公脚历颇能不。
紫梅溪上春先到，余不沙边草未芳。五字真曾赋桑落，四弦犹忆调枫香。雪中孤艳应愁绝，竹外斜枝不掩藏。永望佳人在空谷，此时幽独未须伤。
溪上青云覆短墙，杖藜谁共掇幽芳。忽惊候馆梅花破，想见山斋竹叶香。倦客鬓丝今点染，使君心事独韬藏。何当归赴春盘约，苦苣嘉蔬未足伤。
向来金埓与铜山，可是无田未得闲。纸上功名追逸景，镜中心事迫摧颜。溪云惯作多时别，陇月今迎一个还。始信柯田梨枣地，不令榛棘有遗删。
循除春水渐淙淙，心静魔军久已降。未省芳菲谁是伴，不妨鹦燕自成双。眼中浊酒倾如海，门外清溪欲拟江。会见扶藜添一老，共听疏竹响风窗。
岩前红药媚深幽，更为余春一笑留。畴昔邹枚俱倦客，而今陶谢得同游。真香雨裛来无尽，妆艳风熏喜欲浮。未羡木奴千户比，主人原是醉乡侯。
此日宁无健步移，春前行近着花时。故园乐地今余几，小县风光客不知。剩买名裁令乱眼，却嫌芳思只撩诗。属公归赋丹青手，问圃寻农独我宜。
七年诗酒恨难同，未省相看作么容。多病襄阳长瑟缩，古心冬夜更龙钟。已知昔者非今者，莫问渠侬胜我侬。手剪西窗深夜烛，细听吴语话心胸。
梦境清游记昔曾，而今双鬓已鬅鬙。此生有分寻云水，到处逢人说葛藤。紫芋波棱真在眼，青鞋布袜未输僧。会投枯木堂中老，只恐诗情罢不能。
乱前交旧今余几，道故伤时得涕零。门外溪山无赖碧，眼中须鬓可怜青。十年持槖气横出，三斗朝天心独醒。却喜元龙豪放在，不妨下马索银瓶。
临别溪山眼重开，秋风扬旆更悠哉。平生气概今逾壮，一郡清平欲挽回。丧乱有谁谈旧事，论思此日要真才。公行勿亟朝天路，帝有甘泉密诏来。
倦飞鸾省戢修翎，乞与云山作卧屏。醉里书床堆束笋，梦余楸局见稀星。君心傥似当时赤，吾髪应无耐久青。老手尚堪驱使在，会持归檝到溪亭。
集英唱第偶追攀，老着青衫独汗颜。富贵逼公那得谢，云泉招我久应闲。鸾台看展经纶手，鳌禁行趋供奉班。黄发故人空跂想，应无春梦到林间。
对酒休悲落木秋，霜花犹足当传筹。每怜别赋空多感，晚信离骚并是忧。盏底圣贤何足论，眼中泾渭正争流。时危忍袖经纶手，行见聘书如鹤头。
二十年前湖海旧，而今人物粲琅玕。文章自袭家风美，骨相仍无父客寒。会有忠诚能贯日，不应漫浪懒为官。他年鹓鹭行中见，傥似鸬鹚谷里看。
翩翩旗尾破新晴，颇似龙驹脱在坰。再上封章辞雨露，故令高节焕丹青。卿云媚日怀仙隐，白鹭迎舟宿晚汀。预想山斋春酒熟，可无残梦到南屏。
大旆华镳昼掩扉，松门沙步带山围。循除涨水春来急，释峤孤云懒后归。试看青鞋缘磴道，不妨野服坐苔矶。应嗟客路风尘暗，绕树惊乌未得依。
求田问舍岂徒为，晚悟前言不我欺。地占玉杯初应卜，门临苕水宛分枝。乡关怪客归何早，圣主思贤降不迟。磊落胸中三万字，不应无意拯时危。
石枕方床绿浪藤，清谈散带似怀冰。蔬盘尚杂水中蟹，羽翣莫挥瓜上蝇。五斗为贫真世业，一廛归隐岂人能。冥鸿万里今何慕，应笑饥飞侧翅鹰。
乱前犹省当时事，乱后浑如隔世人。得见升平且欢喜，莫将心念到亨屯。衔杯倘办中山醉，觅句谁如小庾新。三十年前痴半黠，相逢终不忘天津。
习家池馆酒如淮，为破幽人一日斋。前庑芳菲骈蒂萼，后堂莺燕啸朋侪。忽惊暗绿将成幄，却喜双红欲缀钗。草木会为门户庆，而今兰玉已当阶。
衲底摩尼直万金，半生空探九渊寻。波离忏罪何名罪，老可安心不见心。碧涧寒泉流自古，斋厨煮菜味常今。牧庵已断人牛迹，纯白何妨黑半侵。
当年负笈京华客，振臂论交法从班。何武诵诗来蜀郡，士龙持论出云间。杯觞引满风流甚，岁月惊心昨梦还。短檝未妨相访觅，要看拄颊面西山。
阙里躬祠通古昔，升平礼乐信光明。威仪复见周多士，迂鄙何求汉两生。佩委霜侵裳绣冷，庠开风振戟衣鸣。使君肃穆神心格，更看雍容佐国衡。
步武初辞玉笋中，旌麾疑是到珠宫。窗间岩岫如争入，笔下云烟洗不空。千里喜深车后雨，一堂仁浃扇时风。宾筵浪许陪真赏，底用蹒跚一秃翁。
雨槛风檐欲垫巾，护花常恐减青春。融怡已复生頩颊，料峭真应恕老人。睡鸭吹香空结恋，远峰攒碧似凝颦。野棠泪湿愁如许，半面徐妃不受匀。
居士而今有底忙，生涯草草度年芳。平林渐见蔫红委，野店初开煮酒香。尚有佳人来得得，不甘春事去堂堂。胜游早晚追千骑，更看挥戈驻日光。
水面红云次第铺，东君未肯向人疏。兴高碧嶂千寻外，春在黄堂一笑余。只怕玉醅浮盏斝，不嫌花片落襟裾。公归行侍甘泉宴，留得新诗锦不如。
怀绂初辞玉帝宫，白苹洲在乱云中。劝耕汉守宣恩诏，卖剑吴侬袭古风。花好未应惭洛浦，酒香何羡过新丰。他年图画宾筵胜，锦瑟傍边有病翁。
九日佳名今古重，凤城秋色正明楼。厨供清酿香浮袂，恩赐黄花忆满头。千里风烟殊未恶，五亭吟啸不应休。明年归觐酬前赏，倘念衰翁尚四愁。
怀绂欣临柳恽州，据床宁羡庾公楼。云横浦溆无重数，花绕岩峦最上头。诗遣羊何聊共和，语惊陶谢未知休。自缘风物撩人意，不为闲情作许愁。
蒲团趺坐冷知秋，笳鼓声传出郡楼。阅世梦中知是梦，说禅头上更安头。邦君化得俱吟咏，居士年应赋莫休。只恐官梅能动兴，从梁江草唤人愁。
向来风韵照清秋，气压元龙百尺楼。倒载时时忆池上，朝回日日醉江头。甘泉正念论思旧，辅郡仍推誉望休。勃窣媻姗老归客，赖公与酒得浇愁。
燕堂曾许陪真赏，似识唐昌一树花。鹤骨松声公耐雪，龟肠蝉腹我羞茶。星弰万点疏还密，月帔千寻整复斜。要趁回风看舞态，莫令矫恨入琵琶。
追思五十年前梦，山压平湖水次门。白鹭未惭公子贵，青松不屈大夫尊。文辞朴凸推鼻祖，标置孤高到耳孙。更喜新亭名意好，吴郎清峻芮郎温。
挂冠归去何曾老，贤达谁如此大夫。白傅宁惟结香火，季鹰初不为莼鲈。岸巾扶杖方行乐，寻壑经丘失步趋。惆怅眼中前辈少，更怜乡国后生孤。
谈经析理老逾工，家学诸郎得马融。心远自无流俗驾，语真端有古人风。每容晚进壶觞共，尚许残年杖履同。凄断松杉封马鬛，不堪持酒酹桥公。
脱蜕超然不可寻，了知胸次未宏深。智谋谁复如樗里，缓急惟思扣季心。惊见丹炉无宿火，欲凭辽鹤问遗音。邦人岂识神仙事，竞挽丧车泪满襟。
岂弟临民契昔贤，政成终自弛蒲鞭。暮年三径师元亮，故国扁舟老计然。北陌东阡遗杖履，后冈前道锁风烟。郎君秀美如圭璧，会有恩光贲下泉。
声名三纪在中州，身到蓬山最上游。笃行岂惟今代少，摛辞仍向古人求。独嗟宣室催归晚，不料漳滨卧病留。慷慨严尤三策在，暮年谁识子心忧。
同舍西雍四十春，乱离君我两身存。宁惟交道全金石，罕见人间此弟昆。雅志泽民终莫遂，微言忧国岂堪论。鸬鹚渡口千峰合，凄断西风泪睫昏。
三纪飞腾近要津，声名磊落动朝绅。当时荐士韩安国，早岁谈经井大春。芸省并游今几在，螭坳立处梦曾真。蹒跚西望门生老，凄断云山泪满巾。
五斗难堪志愿违，斜川宁与宿心期。自持雪柏霜松操，直到鸡皮鹤髪时。身世几番惊惧梦，功名一局半残棋。高风独与齐山并，他日行人口是碑。
世事何曾有到头，此心安处便休休。田园竟老陶元亮，乡里谁如马少游。乐施轻财知气概，飞觞举白见风流。吁嗟四十年前梦，追怆经行泪莫收。
论议当今耸外庭，英英人物照丹青。文章共道追千古，训诂曾看媲六经。畴昔鹓行今几在，异乡薤露不堪听。老成远矣何嗟及，闻说郎君有典型。
回翔三纪到丹泉，始觉深归雨露边。黄霸声名初不减，吾丘智略孰居先。勤劳再见云横岭，志业空惊雪满颠。愁绝故山三径晚，不堪持酒酹风烟。
半世安贫家自宜，瀛洲进退本观时。随身况有居山服，傍涧宁惭采藻诗。案上镜奁今寂寞，林间风日倍凄悲。山公取友先嵇阮，永愧论才得误知。
嵯峨阊阖西风回，赤霄夜半天门开。昴星麒麟下穹昊，两家同日生公台。两公为谁张与向，人物堂堂真汉相。愿公接武未央庭，禁直金銮对方丈。
田头作谷催入场，一半白著输官仓。庐江主簿喜怀檄，放船椎鼓开帆樯。萧滩老农公事毕，夹道欢呼罗酒浆。笑言归去唤妻子，今年租米两平量。
康郎读书本勃窣，羞作儒生酸到骨。偶逢四海未解兵，气如秋鹰眼如鹘。布衣杖策丞相前，官军尽扫长蛇窟。燋头烂额已论功，况子当年陈调曲。
桃叶山前宫漏迟，宫人傍辇持花枝。君王喜凭绛仙立，殿脚争画双长眉。欲把琵琶弹出塞，结绮临春时事改。井边忽见张丽华，忍听后庭歌一再。
群鸡鼓翼天欲光，井上梧桐生微凉。残星烂烂或出没，初日淡淡开青苍。楚妃台边晓云碧，伏波庙前秋草黄。骚人辛苦拾何物，沅有芷兮今已香。
曩日逢君卢水头，来如天马初伏辀。忽然去作幕下士，奋袖起如鹰脱鞲。黄云压空欲成雪，笑捧辟书还御阙。王孙俱是天麒麟，枕中有方能点鐡。
乃翁精忠贯日月，一门挺秀俱琅玕。丹山飞来两雏鳯，碧梧翠竹皆停鸾。武陵溪边忽相遇，口角流涎诵诗句。卢溪摩顶欲作语，他日云霄还记否。
聂郎赠我长短句，大盘小盘堆玉箸。当年持此惊市人，破帽蹇驴谁借誉。厌闻百鸟呼春风，自作彩鳯鸣孤桐。俗闻恶语败人意，胡不谒帝明光宫。
去年花下探春雨，鸣鞭走马看花开。今朝危坐空山里，不识春从何处来。谁云山中春亦好，忽见花枝被花恼。无奈穷愁辄赋诗，对酒簪花能绝倒。
子云昔献长杨赋，词倾江海涛翻素。溪边相遇览新诗，阵马迎锋敢驰骛。忽忆枫宸赐第时，青袍纷纷莫知数。与客流落最多年，不记紫骝花下路。
苍龙阙下同充赋，偶著青衫脱寒素。当年千佛共题名，势若飞黄正腾骛。此时入彀多英雄，只今岂可一二数。朱轮丹毂满人间，亦有倾辀犹载路。
酒酣坐待东方高，臂鹰走逐城南豪。弯弓射杀白额虎，醉骑归马雪花毛。日暮黄云动天色，易水迷魂招不得。莫学并州游侠儿，徒费黄金饰鞯勒。
冯夷聒天夜椎鼓，尽驱群龙起行雨。阿香推出雷公车，恶风动掣不周柱。似闻帝坐清霞宫，号令群龙收恶风。便令万物有生意，虞渊取日当春空。
壁间冥冥云塞川，细看幻出江湖天。寒鸦雪压冻不喧，沙尾忽有潇湘烟。黄芦碧草雁初下，画此千金不当价。为君觅纸一题诗，诗不能工且观画。
祝融峰畔南台路，杰阁危栏上云雨。绣木泥金好佛堂，撞钟击鼓闻潇浦。瀛洲仙人东道主，谓敢招提境中住。请公说法也大奇，要公别下一转语。
苍山冻云垂欲雪，风吹客衣冷如鐡。忽乘狂醉夜敲门，不畏苦寒来访别。时朝骑马雪中归，何处皱眉吟雪诗。若见湘西旧同舍，为余倾廪说相思。
罗浮飞瀑落九天，尺素倒流三峡泉。怪底晴窗起风雨，洞庭野色潇湘烟。平生江山入吾手，况有对坐南昌仙。不须作此无声画，妙画自以无声传。
平昔君家瀛阁老，少日结交名誉早。眼中忽失如此人，尚喜诸郎美风调。前年寄书识英妙，经歳初酬君勿诮。后会相逢应可期，顾我形容未枯槁。
老崇学画如学禅，中年悟入理或然。长江未落凫雁下，舒卷忽若无丹铅。定自维摩三昧里，半幅生绢开万里。不用幷州快剪刀，断取鐡围山下水。
介子赍金持汉节，欲斩楼兰言剀切。建康家谱不传人，万口讴谣同一舌。仍闻载书盈几车，指甲生花掌卧蛇。祖风凛凛世不乏，笑我穷山采蕨芽。
友琴安用胡公节，帘卷鸣弦自清切。忽闻飞语冲骇机，亦虑过时听反舌。仁风西来随传车，挥毫落纸蟠蛟蛇。正逢久旱得霖雨，一洗槎枿皆萌芽。
国步未宁谁仗节，慷慨谈兵多感切。当时日厌五侯鲭，子云笔札君卿舌。争如不识金银车，亦无字画能惊蛇。且吟老杜江头句，细柳新蒲又吐芽。
垂髫与君与折节，初学吟诗开又切。君仍抵掌能剧谈，至今涛澜翻颊舌。人生读书须五车，要当赤手捕长蛇。不然是事且略置，时过松窗煮雪芽。
秃笔戏扫凡马空，人间始识天厩龙。山城逼窄那得有，注目万里生长风。奚官缓牵紫丝鞚，好头不着黄金笼。时平诸番尽入贡，此是玉花于阗骢。
君家梁苑妙人物，羯末封胡咸勃窣。子今二十能缀文，诗如阵马敢驰突。此去荆湖道路长，要吟秋水动三湘。归时蕉叶应黄落，賸入骚人春草香。
徐生画人不画鬼，点目加毛必佳士。迩来下笔更逼真，勿论山僧及童子。会貎诗人孟浩然，便觉灞桥风雪起。如今傥欲画卢溪，一庵宜著深岩里。
高郎读书有何好，如鱼蠧书终日哨。爨烟不属长苦饥，行吟安得追风骠。群公顿网加罗搜，未肯放子出一头。先生上堂应劳苦，向来白璧何时酬。
翩翩公子天麒麟，目光点漆倾坐人。万里肯来寻逐客，夜夜读书喧四邻。君今先渡潇湘水，我亦东归聊复尔。明朝𠡠放巫山阳，拄杖行穿赤泥尾。
我闻君家书满房，骑马夜过丛桂坊。乃翁危坐具灯烛，诸子读书喧两廊。问君读书一何苦，要取高官起门户。仰天大笑几时归，明年双鹄刺云飞。
诗如春风入花骨，暖日晴云入竹石。退之笔力千古豪，世有文章擅东壁。松窗结邻翁乃惜，坐中颇复有此客。人怪穷儿得宝归，布袖淋漓手黧黑。
君章梦吞五色翼，未羡充宗得文石。远孙词采亦班班，复见光芒动奎壁。我住江南君住北，北人今作江南客。论诗争胜类摴蒱，一喝成卢子俱黑。
君家大阮声辉赫，当年并试龙墀石。小阮风流不减人，一家顿有双联璧。共题雁塔多名卿，溪头独作渔竿客。身经离乱偶相逢，怪我婆娑鬓犹黑。
端溪之水深莫测，千夫挽绠下取石。溪翁采得归不眠，夜㔉鹄卵出苍璧。君从何处得此宝，赠我惭非玉堂客。况无徤笔写银钩，墨汁徒翻老鸦黑。
南昌高楼在何许，亦面西山望南浦。壁间有客旧题诗，倾倒湖山入毫楮。此公平生妙言语，突过前人落霞句。帘开月出大江横，定胜滕阁卷山雨。
君厌江南卑薄乡，担簦万里趋虞庠。虞庠黉舍中天起，上游英俊如堵墙。子欲战艺于其场，亦须旗鼓能相当。但得同升博士堂，看取官职如驱羊。
丞相诸孙早相见，子独羁游未识面。忽骑瘦马夜敲门，始得此郎如小阮。通都大邑多豪英，乃走穷山访微贱。匆匆未暇世论文，会看落笔知关键。
苍崖翠壁前人居，犹识当时屋上乌。应念前人余泽在，飞阁突出青山隅。山前老父相叫呼，为起里门高着栌。葱葱瑞气已充闾，他日要容高盖车。
雪里花开冰未拆，如见瑶姬侍君侧。瑶姬国艳欲倾人，嫣然一笑颊齿白。疏影横斜语最奇，桃李凡姿无此格。瀛上休观倒晕眉，且看娇黄涂半额。
夜郎佛刹接西土，谁敢招提境中住。老贤元是住山人，拄杖无心自来去。山中猿鹤不须惊，明朝听打禾山鼓。鼓声新响振人天，水禽草木咸歌舞。
道人渇饮石缝浆，须髯墨黑两颊光。或云公是伯休那，又疑楚有接舆狂。倒骑白鹿渡湘水，独识老翁跳玉堂。他年卖药长安市，乞我仙人不死方。
麟阁岧嶤入紫清，官居真是上蓬瀛。玉壶风采想如旧，金马文章元有声。近喜边头新奏捷，独怜江外正拏兵。老夫饱饭无他虑，料理敲推怠未成。
别驾前驱朱两轮，后车蓝缕载穷宾。开门叵复见此客，看竹何须问主人。坐久风云欲回薄，雨余钟磬忽清新。隔墙便是城西寺，应有高僧住契真。
眼高四海意何如，敢谓论交到阔疏。春草梦池方得句，夜霜置酒复怀子。初披郇国五云字，何啻刘公一纸书。铜鼓遇时思发响，蜀椎须待刻桐鱼。
节拥朱轮下九霄，因从物外访英豪。江南正自贤徐穉，天子先应问伏滔。试看翰林批凤尾，何如大尉饮羊羔。诸公拔剑论功业，当念萧侯转粟劳。
老泉仙翁骑列星，文采风流属此甥。凤阁初传舍人様，帝城新有能诗声。青萍出匣蛟兕吼，赤手捕蛇狐兔惊。愿扣洪钟识音响，暮年聊欲听铿鍧。
乱碧峰头水拍堤，白沙寒竹净柴扉。晨光破雾千山出，绝壁盘云一雁飞。窗外烟霞舒锦绮，坐中谈笑落珠玑。江边野老逢人说，待看追锋入翠微。
薰风拂晓度长堤，堤上双红卷使旗。楼影与天俱在水，岸沙经雨不成泥。他州半落青山外，别浦遥分翠浪低。渡口神螺谁复识，江空应只月明知。
翼轸南边第一州，滕王高阁枕江流。天提日月东南走，地辟山川昼夜浮。午后朱帘卷斜照，更深白水自明楼。当时帝子鸣銮后，歌舞重翻又几秋。
滕王歌舞今千载，仿佛鸣銮度绮窗。尚有残霞伴孤鹜，时闻晚唱下长泷。危栏杰栋临无地，翠岭层阴落半江。欲咏朱帘卷山雨，含毫自觉寸心降。
痛饮长斋拟八仙，醉中谈辩亦逃禅。吟诗不落正始后，作句定居灵运前。富贵逼人应未免，文章惊世始堪传。近闻相国频搜访，应有除书上九天。
明光清晓玉开关，脚踏金銮近侍班。行尽九重天上路，正临方丈海中山。紫薇阁对青霄近，红药花翻白日闲。待看飞龙催赐马，锦袍莲烛夜深还。
山根细路绕长塘，忽有荷花照水光。误入孤村看青壁，却逢千盖拥红妆。采莲不见溪中女，缓辔徒牵马上郎。行傍绿堤将过尽，回鞭小住惜余香。
归马锵然响辔环，道傍春色正斓斑。吟登回雁峰头月，览遍清湘雨后山。剩有虹蜺蟠笔下，喜闻蝴蝶入帘间。花时独锁深深院，卧听笙箫梦里还。
湘水清如碧玉环，湘妃泪染竹痕斑。此时游宦非高志，何日抱琴归故山。雁塔共题双阙际，马蹄同下五云间。今朝憔悴荆湖外，却望烟霄叹未还。
缓鞚青丝马不嘶，春山草长静柴扉。迸林新笋斑斑出，隔水幽禽款款飞。雨过泉声鸣岭背，日长花气扑人衣。云藏远岫茶烟起，知有僧居在翠微。
雪拥东皇下紫虚，霓旌凤驭肃前驱。天将平地开银阙，人似春冰在玉壶。绿蚁飘香浮翠斝，青丝传菜出行厨。老农惯识丰年兆，正欠渔簔入画图。
马上吟诗雪满须，垂鞭信马不须驱。病余消渇浇茶枕，醉后狂歌打唾壶。坐见词锋森武库，还如禁脔出天厨。笔间能作有声画，似看辋川摩诘图。
天公剪水落空虚，似借东风暖力驱。未用春禽催脱袴，宁闻沽酒劝提壶。歌楼人唱郢中曲，野寺烟生香积厨。何必万钱方办酒，一杯随分岂难图。
乡井雕残屋瓦颓，东风依旧上池台。别来纵值时方乱，春到何曾花不开。骤觉茅檐堆锦绣，未消翠毂走尘埃。勿云去草草无恶，今日遮藏要草莱。
物色江寒枫叶凋，江边微雨暮萧萧。白沙翠竹旧行路，碧水朱栏新渡桥。尽室当时避征战，十年闲事付渔樵。如今杰屋明人眼，一笑端能覆酒瓢。
两刹崚嶒隐翠岑，却担拄杖出烟林。来时饱吃东禅饭，归去泥添古佛金。绝岭松篁青玉瘦，上方渔鼓白云深。是中不可著言句，且听半山鸾凤音。
月从海底转天心，影落长江海共深。倒卓玉轮窥白兔，平看波面拥黄金。魄随秋水流无尽，光射寒潭晓未沈。此月已曾经照古，又观古月照如今。
天边旱魃凌高秋，草木焦卷生百忧。正欲焚山泣魑魅，忽惊暴雨交田畴。牲羞奔走群祀喜，雷公怒叱万鬼囚。何当尽洗炎热苦，坐令清风还九州。
李白夜登孙楚楼，楼中玩月苦淹留。定知公等非凡客，要是人间第一流。玉勒穿花回曲径，银槽泻酒注深瓯。遥观翠幕张灯处，小妇鸣筝在上头。
铁马初休淮上兵，人心遥望泰阶平。祥云密绕皇居近，喜气先从日下生。汉殿风高飞燕雀，秋宵星乱落欃枪。从今且觅耳边静，半夜不闻鼙鼓声。
湖海元龙气宛然，求田问舍语何缘。两京梦断无消息，万里人归有歳年。岭外梅花愁欲破，云安江水远堪怜。兹辰不预朝阊阖，犹喜山间稳昼眠。
南雪常时不到地，岭梅今与雪夤缘。渐添化国舒长日，更卜祥云大有年。万木寒痴犹自冻，一枝疏瘦想堪怜。时听野老谈新政，坐竦诗肩夜不眠。
洗尽西江战伐尘，忽开黉宇照城𬮱。一时人物风云会，千里溪山俎豆新。傥使将军皆遣子，定知夷狄却来宾。修文偃武须今日，鸣玉锵金未乏人。
谁念扬雄寂寞居，忽逢佳士倒衣裾。裁诗秃尽千毫兔，岸帻斜欹半幅𦈌。节并松筠霜雪后，唾成珠玉笑谈余。穷山避寇应愁绝，付与骚人万古吁。
官冷身闲簿领稀，时从物外赴襟期。凭君小缓青丝鞚，为我聊倾碧玉卮。野寺石泉秋煮茗，松窗雪屋夜论诗。悬知别后东风近，先寄寒梅第一枝。
渝川咫尺如千里，千里犹堪鸡黍期。旋滴银槽将进酒，细倾金屈倒垂卮。闲为洛下诸生咏，突过黄初数子诗。阿吉想能骑竹马，凤雏低映碧梧枝。
长江归去又骑驴，依旧青山霜叶枯。入眼云山有佳句，脱身捶楚亦良图。轻装但载书千卷，后夜相思天一隅。乍喜飞鸾离枳棘，莫贪为县落双凫。
避地东村深几许，青山窟里起炊烟。敢嫌茅屋绝低小，净扫土床堪醉眠。鸟不住啼天更静，花多晚发地应偏。遥看翠竹娟娟好，犹隔西泉数号田。
郴阳叨预校群英，二十年来一梦惊。往日下帷搜俊异，见君落笔已纵横。才高固可万人敌，志大欲图千佛名。谁念先生今老矣，披簔倚杖看岩耕。
佛屋深蟠七祖山，鲁公奇字刻孱颜。能来把钓溪台上，安用赋诗戎马间。薄宦不知何处好，浮生才得此时闲。夕阳渡口人争渡，又趁城头暮鼓还。
忆昨相逢气益明，投书力诋汉公卿。一时末俗无高论，千古佳名属后生。魏郡初徴狄仁杰，汝阳几缚李元平。行当献纳麒麟殿，看挽天河洗甲兵。
野阔江寒一雁飞，碧芦花老鳜鱼肥。绕栏绿水秋初净，满棹白苹人未归。醉任狂风掲茅屋，卧听残雪打蓑衣。他年欲访沙头路，会自携竿扣竹扉。
卢溪春水欲平堤，满径蓬蒿竹掩扉。斋馆静无尘土杂，盘飧喜有药苗肥。君寻甘露峰前住，人似山阴雪夜归。江海未应终寂寞，鹤书将下钓璜矶。
潘才如海渺无堤，肯顾衡茅竹里扉。闲钓一溪春水绿，尚容三寸白鱼肥。忽传铜虎天边下，共探骊珠夜半归。此去烟尘犹未静，何时马迹破苔矶。
玉帐高谈已厌兵，聊将小队出郊坰。先生文史三冬足，学士铜钱万选青。他日却登龙尾道，教人顶戴佛名经。诸儒勉称兴贤意，作赋摩空动汉庭。
晓堤春浪拍江城，出郭试寻堤上坰。云脚忽从平地起，柳梢先入半天青。村深渐觉人烟好，地僻苦无车马经。日暮归来微雨歇，酒醒客去月当庭。
吊古高文说战场，毫端凛凛挟秋霜。自能突过今人作，不必污为梵册藏。曾卷笏袍还圣主，重携笔札试明光。曲江故有家声在，莫拟愁诗似景阳。
偶从山泽得追陪，吐论风生不受埃。曾读芸斋编广录，固知天下有奇才。愁堆青简千年蠧，忙过黄槐花几番。往歳闻名未相识，常如弱水隔蓬莱。
平生未见嵇中散，野鹤轩昂识季昆。江表今无耆旧在，中郎尚有典刑存。螺川汗炙书千卷，玉涧船归酒一樽。独羡冰清萧处士，通家能入李膺门。
著书尚有银管笔，骑马元无金络头。陶令种田非左计，漫郎作官真薄游。脱身簿领归来好，入手渔竿隐去休。老瓦盆边可呼客，兴酣何用玉为瓯。
谢公雅量含邱壑，夙有江湖万里情。迺肯屈身登野艇，更容著帽进书生。诗成绝壁烟霞动，雨过晚云楼阁明。句法谁堪敌康乐，毫端应挟雪霜清。
解道澄江元有声，东山出处更关情。高吟正忆西堂梦，妙语又逢春草生。沙尾断篷垂钓远，峰头晚日落船明。不将军骑惊猿鹤，岩谷犹传此段清。
坐看冰轮碾太清，赤栏桥下水先明。光从蟾兔窟中出，人在鲸鳌背上行。地隔里门无俗客，楼高邻笛有新声。此时迥绝非尘境，更听天鸡第一鸣。
曾共丹梯步广寒，自无仙骨堕凡间。君攀玉兔窟中桂，我返神螺江上山。岂谓观风经邑里，犹能驻马问柴关。鸣驺排入蓬蒿径，踏破岩前绿藓斑。
晋朝人物渡江初，为郡风流只载书。临水重开数间屋，宿兵仍富九年储。英豪系出三公后，磊落胸蟠万卷余。东观诸郎未堪比，登车不落问何如。
池上开轩对郡楼，当时太守气横秋。声名已负荆州望，舟棹更为沧海浮。插架古书芸护蠧，隔溪游女扇障羞。仲堪没后今千载，孰谓人间无此流。
庭前好树宿烟浮，上有珍禽啼不休。花发乱红稠屋角，柳翻新绿出墙头。起看霄汉知晴色，旋买壶觞办胜游。平旦争门人竞入，与君先上望京楼。
夜闻急雨洗氛埃，庆泽仍从天上回。寰海自应遵诏旨，管弦何用费诗催。东风渐著金丝柳，和气潜飞玉琯灰。遥想慈宁动新乐，禁门清晓拂云开。
中兴人物起纷纷，应有奇才合致君。仰视孰为真汉相，夜行何识故将军。且骑骏马天边路，莫话高楼日暮云。年少功名方入手，勒移休动北山文。
晓天楼殿倚空虚，尚见星辰落落疏。鹊动高林人起后，马嘶残月客行初。偶来作尉聊驱盗，岂谓论功得谤书。但使一方无犬吠，即看黄纸下新除。
天公叱起群龙颠，黑风立海倒百川。黄流忽通南北港，白水自满高低田。官军从来仰征赋，农民岂解持戈鋋。虽得一雨洗炎热，夜吏捉人谁使然。
鼓箧同登乐泮年，论文谁复似徐坚。向来聚散如春梦，此去逢迎应宿缘。陋巷苦无高马过，新诗时有贾人传。芒鞋竹杖俱无恙，归日犹堪作地仙。
半夜阴风卷地来，平明犬吠恐为灾。高吟梁苑词方就，醉卧袁门打不开。贫甚此时穿履出，兴阑何处棹舟回。琼楼玉宇非人世，疑共卢敖上九垓。
月丽重离日正明，星精磅礴应时生。诗成五字今无敌，赋压三都世有声。殿阁微凉风乍起，门庭当昼雀争鸣。拟将间气为公寿，编入中兴颂太平。
鹊印铜钩几世传，门中人物自超然。高文大笔无双誉，紫府丹台第一仙。会见黄眉三洗骨，谩劳青史再编年。西林恐未容归隐，将有追锋下九天。
野寺西边雪压梅，曾陪杖履探春回。重寻密竹檀栾外，又见疏枝摘素开。步屧寻花嗟我老，巡檐索笑共谁来。细看风味依然在，不是刘郎去后栽。
夜听雷车碾太清，风翻急雨落平明。不忧稻穟已燋卷，似见天河欲倒倾。犴狱系囚应尽洗，丰年诗句喜先成。东郊南亩村村乐，草木欣欣亦有情。
重寻古壁旧题诗，林竹萧森上翠微。但见晓猿惊蕙帐，应无山鸟怪儒衣。野僧忽自云中出，阁老新从天下归。拍手相欢同一笑，可能长伴钓鱼矶。
七年三过唐兴寺，梦里闻君得好官。遍历兰台兼柱史，近辞香案出金銮。从来呼客沽村酿，不敢移厨洗玉盘。政恐人情贱杨柳，送迎唯作故时看。
囊封初上九重关，是日清都虎豹闲。百辟动容观奏牍，几人回首愧朝班。名高北斗星辰上，身堕南州瘴海间。不待他年公议出，汉廷行召贾生还。
大厦元非一木支，欲将独力拄倾危。痴儿不了公家事，男子要为天下奇。当日奸谀皆胆落，平生忠义只心知。端能饱吃新州饭，在处江山足护持。
酒酣下笔不能休，写尽江南万斛愁。长史果为何物汉，中军不是置书邮。又闻战马将休息，且任浮鸥自去留。触目西风易增感，山川信美莫登楼。
两脚误随车马尘，江湖岁晚始谋身。篱边日醉陶元亮，窗外夜呼祁孔宾。倒著敝衣迎好客，急搜奇句发阳春。阿瞒岂但能横槊，文彩风流世有人。
万里穷民欲叫天，天边御史雨随轩。颍川大姓行当案，河陇幽囚自不冤。权幸畏威先缩颈，奸回未死已羞魂。江南弊冗如蜂蚁，入奏犹须一夜论。
使星光出太微庭，马上风云日下生。斧钺疑从霄汉落，丝纶如被衮衣荣。欢迎道路初颁诏，威詟奸雄不动声。谁识张纲最年少，耆儒空愧旧知名。
黄蜡青沙未破封，已知双井社前烘。一丘风味极不浅，万顷烟波兴不穷。东晋书斋颓压后，西湖山色有无中。危栏杰阁明人眼，独觉登临欠此公。
日头欲出未出时，雾失江城雨脚微。天忽作晴山卷幔，云犹含态石披衣。烟村南北黄鹂语，麦陇高低紫燕飞。谁似田家知此乐，呼儿吹笛跨牛归。
诗词清丽笔如神，犹记同年岁在申。弧矢志高千万里，烟霄路阔几由旬。曾无紫气冲南斗，空有红光动北辰。自顾顽才类铜锡，敢期陶冶铸成钧。
才下清谈已绝尘，莫嗟离乱恐伤神。兵戈亦是古来事，丘壑还须我辈人。吟罢细倾桑落酒，归来倒著接䍠巾。茅檐近喜闻鸡犬，步屧寻君去亦频。
鸣珂传响动比邻，争看题舆朱两轮。节拥兵符分半刺，道经山邑访闲人。行春号令清如水，落笔篇章妙入神。应念穷愁病书客，经年憔悴楚江滨。
渐见时平草木苏，奸蹊盗穴已洿潴。登山敢惮牛马走，置酒谁呼陈赵予。助魃旱龙初偃蹇，随轩飞雨不踌躇。云腾石屋苍崖峻，磨刻行当候玺书。
有客江边问草堂，银鞍白马烂生光。不嫌茅屋绝低小，往坐竹阴移晚凉。入洛声名动冠盖，传家文翰在岩廊。高风谁复如公者，肯接山林气味长。
邂逅忽登君子堂，眼明初识斗间光。如窥银汉纤尘静，更酌金盘晓露凉。玉座正临天北极，蓬山归直殿西廊。野人不识升平事，但觉江边白日长。
毛公过我竹间堂，赠我新诗敌夜光。盛德自为南土秀，清风何羡北窗凉。漳江日落人争渡，古寺僧归月上廊。挥麈细谈家世事，时材无复数真长。
两翁忽动鲈鱼兴，脍缕无声雪落砧。细管向来曾并试，清流可赋共谁临。好诗自昔员如弹，古锦何劳呕出心。一览雕章知格律，吹笙学得凤凰吟。
卧听萧寺五更风，错打当年饭后钟。不愿绨袍怜范叔，独缘蔬馔识茅容。黄旗接武来招盗，皂盖行春且劝农。如此偷安欲持久，荒谋诞计恐无庸。
夜读文公猛虎诗，云何虎死忽悲啼。人生未省向来事，虎死方羞前所为。昨日犹能食熊豹，今朝无计奈狐狸。我曾道汝不了事，唤作痴儿果是痴。
庭下秋风吹紫兰，蟠桃为寿菊斒斓。厌分铜虎天边郡，屡直金銮海上山。洲渚忽然生户外，歳星今却到人间。愿扶帝业须难老，稳踏龙墀尾近班。
冰底涓涓已作声，晓看春色上芜城。江南楼阁烟中出，槛外山川翠欲萌。梅点宿妆凝笑靥，柳摇新绿换枯茎。化权初入东风手，莫使阶前草乱生。
访我林间一病翁，数椽茅屋贮清风。华裾织翠来天外，挥麈谈兵伏坐中。回首此时增感慨，出门何处问穷通。北溟待看鲲鹏变，坳水蹄涔讵见容。
朔风飞雨未成晴，脱叶打窗鸡欲鸣。此处沾襟话离别，向来倾盖识平生。尚期挥麈坚谈垒，不必攻愁用酒兵。北阙上书无计策，谁能穿履雪中行。
小雨脊脊弄晚晴，饥肠过午自雷鸣。钟声隔岸闻香积，风味令人想曲生。近报边头新奏捷，独怜江外未休兵。谁能驭此不羁马，纵使脱缰千里行。
昔贤曾此卧烟云，鹤怨猿惊几度春。绿蕙再游今日路，青山如对往年人。儿童共是窗间客，梦寐犹怀席上尘。待得绕轩多种竹，等闲来看莫嫌频。
九日君当簇马鞍，重岩细菊为谁斑。吟登回雁峰头月，看尽清湘雨后山。莫遣音书和梦断，会传名姓落人间。向郎理棹归何晚，湖水今应不满湾。
每烦书札问平安，落纸遥知笔管斑。塞北未闻轻解甲，江南应得饱看山。荒村但有两三户，广厦何由千万间。他日溪边寻我去，钓船刺入蓼花湾。
牧龙天上几时还，因失仙龙五色斑。暂谪南昌为隐吏，会归东观校蓬山。高名久已闻江表，异气今犹出斗间。下笔不休才思阔，清如星汉泻银湾。
青鞋布袜绿蓑衣，满目秋江白鸟飞。小楫扁舟乘兴出，斜风细雨钓鱼归。有间茅屋临苍𪩘，寻个樵夫上翠微。闲趁牧童吹短笛，倒骑牛背入柴扉。
终日思诗句未成，梦回春草绕池生。拂云松竹兼天尽，如画江山照眼明。幽处园林皆可隐，乱来轩冕亦何荣。即时使有一杯酒，便胜区区万古名。
童稚情亲不记春，白头相见眼犹新。为文未办送穷鬼，买宅何妨近里仁。鲁国儒衣原自少，棘门儿戏定非真。斗间纵有冲天气，楼上应无识剑人。
庭前喜鹊乱栖鸦，知有邻翁酒易赊。老瓦盆随田舍饮，半溪云属野人家。莫将钓手遮西日，来倚危栏咏落霞。无奈醉归灯火乱，仆夫争路颇喧哗。
谁与东皇殿后尘，更无凡木敢争春。来观梦草庵前月，疑是广寒宫里人。雨罢香风吹满院，夜深笑语动诸邻。诗词要并花奇绝，对此吟哦句自新。
花逢暮境已侵寻，庭值狂风不可禁。已卷残红随日脚，更吹嫩柳到眉心。明朝藉地犹堪醉，小雨笼晴未作阴。骑马访君春好在，不劳钟鼓报新音。
横槊当年知阿瞒，后来谁复识波澜。两苏门地陪高咏，千古文章得细论。耆旧只今无此语，风流端要善清言。想当巧匠傍观处，洗尽人间斧凿痕。
日出城门啼早鸦，杖藜投足野僧家。非关西寺钟前饭，要看南枝雪里花。玉局偶然留妙语，焦坑从此贵新茶。刘郎寄我兼长句，落笔更如锥画沙。
巨石崔嵬枕碧流，何人曾此坐垂钩。足加帝腹动星象，手把渔竿还故邱。固异山灵回俗驾，不因鲈鲙忆吴洲。当时冠剑今何在，独有高台万古留。
一麾初出银台路，手把漳南玉兽符。闾里高门容驷马，旗旄夹道拥前驱。两科名姓惊天地，西掖文章似典谟。诗卷从教传海贾，钓竿未肯拂珊瑚。
漳浦城高南斗边，朱旗遥拂紫薇躔。远民初识玉皇吏，属邑行瞻刺史天。此日分携云际寺，老僧留酌石间泉。祝公名宦何时了，了却归来作地仙。
蒙山三十年前话，耸壑昂霄见此郎。云子新秔抄饭白，石泉击火试茶香。英豪满坐惊头角，锦绣诗成出肺肠。此日此公逢此客，更传秋榜助飞觞。
萧滩传榜到柴扉，喜见高名挂棘闱。二子文场初得隽，老夫茅屋亦增辉。方惊绝岸孤峰出，更待刺云双鹄飞。卢肇风流今未泯，渡头重看锦标归。
欲上高高岭路微，疏林蔽日尚堪依。枫江水冷天初静，桐井霜干叶乱飞。篱下采花人独秀，山头落帽客何稀。金壶倒尽重沽酒，莫惜朝来更典衣。
掖垣清近泰阶傍，新赐鱼书绾郡章。手把玉堂青缕管，坐褰刺史赤帷裳。红旗照日三千骑，白粲连帆一万樯。几夜紫微躔次静，飞星今入斗南光。
妙龄高义动神京，独出汉庭诸老生。凤阁𬙂纶朝视草，麟符分阃夜谈兵。犹闻豺虎纵横在，已觉山河气象清。欲会风云扶帝业，先令草木识威名。
触目琳琅满户庭，又闻白母梦长庚。杜家骥子谁家有，天上麒麟地上行。岂但疏眉惊秀拔，更期洗眼看飞腾。人间万事何时足，但有佳儿了一生。
终年骑马上山坡，铸得中郎钱几何。解组可能留不住，扣门犹许问无他。莫因时事轻悲感，从此新诗更琢磨。竹径松窗与尘隔，幅巾聊且重相过。
种竹诛茅欲傍亭，亭前花草莫争名。笋根稚子春无数，枝上鹓雏晚更清。翠逼衣襟添野兴，叶翻风雨打窗声。何当万木凋零后，尤见青青不世情。
竹径潜通几许深，远窗寒色半晴阴。朱轮画毂走何事，明月清风惬素心。宴坐壶中观彗景，时游物外拂尘襟。此君定自能留凤，更绝飞鸦噪暮林。
解赋新篇忆帝台，行宫楼殿亦巍哉。应曾身作壶中客，记得春从天上来。雉扇齐开香雾绕，龙墀暖赴晓班催。君王神武多余暇，彩胜金花似旧裁。
去国东风又一回，江村度歳亦悠哉。偶逢花向山间发，更喜人从日下来。破敌屡闻胡骑走，急贤当有鹤书催。内中谁进春词帖，西掖须凭大手裁。
江头野老哭声哀，宫殿千门安在哉。御路初传鼙鼓动，驿尘犹见荔枝来。九重奇祸遽如许，四海军书重困催。家在双龙双阙下，乱云春思益难裁。
久服才名老郑虔，奋须抵掌便谈天。平生落尽摩霄翮，妙句新如出水莲。晚岁江湖聊可乐，夜谈城垒不须坚。席门穷巷蓬蒿满，安得高车忽俨然。
骑马凌风拟八仙，不须三斗始朝天。细听街吏冬冬鼓，看舞歌姬步步莲。问事未应无伯始，论文今复得徐坚。喜君琢句无余迹，诗到无成却澹然。
闻君要了官中事，了事君今竟作痴。陋巷端能一瓢足，虚名何用四方驰。开帘璧月夜生海，下笔冰蚕细吐丝。想得诗成有新句，池塘草入梦中思。
别后文章殊长进，挥毫落纸便风生。诗从平澹人难到，语不雕镌句自清。无计上书通北阙，犹时蹙额问西征。忆君过我诵新作，殷殷尚留金石声。
书生胸次傥无奇，读尽群书未免痴。学似雕龙宜独步，才非天马敢争驰。青编谩费千章纸，白发愁梳满面丝。愧乏银钩酬雅贶，含毫徒作画沙思。
人物风流东晋时，吾家王椽本非痴。见君自少能多学，厥闻如今已四驰。但有香秔炊白玉，不须高马鞚青丝。西邻密度墙头酒，日望扁舟慰所思。
茅斋深倚五云间，忽有高人夜扣关。挥麈风雷坐倾倒，开帘水竹自幽闲。天寒已放龙蛇蛰，棋罢那知歳月残。兵革未闻消息好，且来拄颊看西山。
舍北云生天一隅，短檠细雨夜窗虚。铜炉瀹茗助清冷，玉麈论文愧阔疏。落齿驹儿应有种，秃毫锥子尚中书。山城忽遇高轩过，不避席门江上居。
晓檐风雪压前墀，勒住群花未出奇。顿觉寒厅有春色，雅宜破屋咏新诗。朱帘不卷门长静，红药微开蝶便知。独酌莫邀天上月，恐招恶客影相随。
冰柱雪车诗有声，池塘春草梦初惊。两公共夹清漳住，匹马时冲细路行。绕屋好山如罨画，攻愁得酒足鏖兵。兴来不用多呼客，着我樽前伴月明。
云渺苍梧湘渚阔，烟帆初转九疑高。相逢未卒寒温语，此别更为魂梦劳。江水江花自今古，湖南湖北足风涛。何时舍棹登平陆，却上晴天跨巨鳌。
青袍犹带御炉烟，坐觉江湖岁月迁。忆在九霄联雁塔，恍如三尺铸龙泉。荐书飞鹗闻天上，彩笔题诗落眼前。白发郎官才力徤，知公家世似韦贤。
高文落纸自生烟，论著传家继史迁。气压千军横入阵，词倾三峡倒流泉。赐袍初并龙墀下，走马同过凤阙前。一落江湖坐穷困，顾予何敢望诸贤。
鼓箧同游璧水春，桥门争看笔如神。忽传紫塞军声急，尚喜青山草色新。傥有风云起英卫，可无胶漆似雷陈。况闻作尉功奇绝，兵入潢池不动尘。
未有新诗敌庾郎，徒将断木点青黄。峨冠不满三尺许，拆袜仍无一寸长。鹏翼端能翻碧汉，芥舟唯可置坳堂。君才本自堪磨琢，颖脱当如锥在囊。
两翁烂醉酴醿下，击钵成诗岂易酬。藉地想携千日酒，寻香争跨九花虬。晚风吹雪空中落，急水漂香何处流。梦觉清芬犹扑鼻，如登银槛荐无忧。
往昔逢君最妙年，朱霞天半已轩轩。论文岂是无张说，取友何期得邴原。谈笑坐轻千叠嶂，吹嘘谁送九重阍。不应海峤能留滞，早晚公车采至言。
系船杨柳晓莺边，冠盖如云欲塞川。闻道今开丞相府，昔年同是广寒仙。不须左右为公地，便恐吹嘘送上天。千载一时真庆遇，会看钧力转陶甄。
快锁荆州从事厅，荐书飞入九重城。试观文阵英雄气，定胜弓弦霹雳声。霜踏板桥天欲晓，酒醒渔浦雁初鸣。春风汉殿胪传近，换取青袍出帝京。
高门日日掩朱扉，未许倾城卷翠帷。客子眼寒空过市，雪儿歌妙欠新词。华裾将曳铜驼陌，破帽敢随金马羁。怅望碧天鸿雁影，黄花应不负归期。
堤柳迎人自作阴，江流仍涨绿醅深。行人独唱阳春曲，此日重闻正始音。驺驭已如仙袅袅，骑驴徒欲度骎骎。看君阔步青云上，莫学书生拥鼻吟。
彩笔题夸北苑春，南来草木始称珍。江湖风味极不浅，翰墨篇章老更新。落日清吟招恶客，此时佳境属闲人。惭无好语酬高咏，东望云山意莫陈。
呼童急碾建溪春，丽句兼收掌握珍。陆纳家风元冷澹，庾郎诗句自清新。推之不去真何物，试与偕来端可人。当面输心多背笑，爱君高义似雷陈。
密云初识雨前春，未羡官厨送八珍。正苦睡魔须料理，愧无妙语敌甘新。兵分刺史千余骑，系出洪崖几世人。丽句新词邻大雅，岂将文体效梁陈。
不见龙山老孟嘉，风流谁更落乌纱。松槽旋压初浮酒，篱菊争开无数花。清论挥犀倾玉雪，高文射策走龙蛇。小儿拍手拦归路，笑插茱萸待辟邪。
回雁峰前水拍天，峰头一笑尚依然。休论华屋生前美，同在邯郸枕上眠。骑马忽来临紫寨，传家故自有青毡。时平栅垒无烽火，洒墨成诗有几篇。
每逢佳节忆渊明，自采篱边细菊英。坐见南山横紫翠，遥闻北地落欃枪。浇胸止赖杯中物，快意岂图身后名。幸有酒兵堪一举，请公谈笑下愁城。
痛饮元非避暑方，又无金碗汲寒浆。忽逢佳士携新茗，来坐竹阴移晚凉。幽处小窗花木好，吟余清论齿牙香。君家句法谁能似，煎出车声绕九肠。
闲举酒兵挑一战，愁城欲下战方酣。且烹北苑龙香茗，暂脱东禅鹘臭衫。有志干时君自许，无钱使鬼我何堪。江湖寂寞生涯尽，对客不应容易谈。
拜起炉烟绕碧虚，卧龙随雨跃天衢。道边草木已焦卷，岩下风雷若指呼。河陇岂无冤系狱，海污防有浴川夫。君王屡诏寛徭役，亦念凋氓苦未苏。
闻道江城雪似沙，东风吹动晓寒加。轻飘瓦屋鳞鳞密，乱飐樯竿栉栉斜。着地正怜新种竹，漫天故压未开花。君应对此方乘兴，饮似长虹汲海涯。
江夏无双望久倾，高文犹带玉堂清。子云识字终投阁，侯喜能诗新有声。偶会风云苏大旱，戏将笔札庆垂成。年丰但使无公事，勿虑潢池贼未平。
同上青云踏玉梯，仍穿月胁取蟾枝。江南魁荐星文动，兰省名高天下知。共喜秀光前日会，争传真逸老人诗。万牛回首扶梁栋，可笑蚍蜉欲撼时。
士穷不作儒生酸，岁晚聊为物外观。行脚僧从幽径出，集云峰倚半天寒。且携几緉登山屐，胜走高门坐马鞍。君见堂西旧书记，试求开阁看金襕。
不畏霜风射眼酸，要登峰顶作奇观。连天野水微生绿，隔岸官梅已破寒。试共嵇康寻石髓，要随杜老逐金鞍。归来山鸟迎人闹，应是怪君犹布襕。
士元来访颍川公，桑下清谈有素风。不扣洪钟安识响，更闻妙句岂宜蒙。如君晚节犹堪奋，期我高名莫大穹。此别应难问消息，寄书无惜到山中。
吟诗辄莫叹年终，岁歳年年事不同。蓝尾旋倾人半醉，楼头犹听鼓三通。渐看暖律回春槛，且任狂风掲钓篷。管有明朝好天色，澹云微雨翠烟中。
汉儒重道独专经，唐室初增博士名。韦氏起家仍相国，稚圭能说亦公卿。司空城旦污潢潦，古壁遗文粲日星。异日诸郎拾青紫，传家何用满筲籝。
拄杖秋登何处台，天高风急雁声回。疏林红叶纷纷下，绕迳黄花细细开。此地崔嵬聊试脚，明年强徤更衔杯。绿樽乌帽随时足，无用白衣人送来。
荔子欲丹蕉叶黄，别君南浦正凄凉。九疑隔岭共明月，万里穷途非故乡。坐见浮云更百态，行吟秋水动三湘。金鸡放赦知何日，尚许生还天一方。
正坐惩羮吹冷韲，送君那复有新诗。明朝便恐隔千里，抱病何由把一卮。西蜀文章自家法，江南烟雨上楼时。东湖滕阁多佳兴，落笔端能寄所思。
回瞻人在斗南边，目断湘中万里天。驱马又过衡岳寺，携家却上洞庭船。江湖足了平生事，文字岂徒今世传。不共离亭一樽酒，行看待我著归鞭。
山灵未忍勒铭移，空有寒鸦噪竹枝。二妙相逢春雾里，老夫将窜夜郎时。传看尺素双鱼尾，突过黄初数子诗。不上沅江探奇绝，平生谁肯一来兹。
邂逅江楼初识面，骑驴冲雪耸诗肩。谈倾坐客人如玉，苹满汀洲水拍天。君欲摩霄登兔窟，我方载月上渔船。夜郎千古穷愁地，窜逐曾留李谪仙。
夜听潇湘江上雨，今朝雨里渡潇湘。船冲晓浪涨新碧，山似画图非故乡。鸿雁来时应好在，白鸥飞起忽成行。论诗安得杜陵老，望岳令渠赋一章。
晓踏晴沙江上堤，堤平沙尽草萋萋。墙头野杏才先发，叶底雏莺自在啼。问道渔舟通膴水，只应烟火是桃溪。深村疑有秦人在，记取来时路恐迷。
年年新换玉麟符，应为高名满太虚。紫塞初分邵阳垒，皇华初上使臣车。木牛转粟洞庭野，金马催班待诏庐。旗鼓行春真昼锦，可能一访夜郎居。
翼轸星边贯索疏，星文夜动紫宸居。追锋急召归郎省，持槖犹稽侍玉除。六路藩臣供馈饷，五溪蛮子乐耕锄。连营十万无饥色，却入承明奉直庐。
百花狼藉草如茵，谁与东皇殿后尘。故放酴醿教独步，更无凡木敢争春。杖藜亦偶逢幽径，扣户何须问主人。坐久忽思归路晚，举头香雪落乌巾。
居邻曲巷有朱扉，未许墙东宋玉窥。春草满池惊昼梦，酴醿万朵压繁枝。湘西江上参军宅，黄四娘家子美诗。他日沅陵寻故事，为余收入楚人词。
奇功已奏紫宸居，新上南州别驾车。木叶寒飞洞庭野，楼船光照赤沙湖。犹闻豺虎纵横在，已觉江山气象舒。万一潢池群盗息，回戈请为扫狂胡。
丽谯高垒武陵西，西望双红卷使旗。玉帐静驱千骑弩，铜符遥镇五溪夷。我遭白简为迁客，君拥朱轮把一麾。诸洞带刀迎马首，略无征鼓动边陲。
朔风吹雪江上来，急桨迎风荡不开。渡口云藏伏波庙，山腰雾失楚妃台。移居自作泛舟乐，抱瓮还如载酒回。歳晚浮家寄何处，两溪春水绿如醅。
三槐堂下清阴满，太华峰头绿叶圆。天上正开炎帝历，人间初识岁星年。名郎早合归华省，藏室行当缀列仙。雉堞新崇边垒壮，长城不独有前贤。
风枝不动午云蒸，古寺嵯峨倚石层。百丈虚廊荫华桷，半帘疏雨断飞蝇。病余已怯金樽酒，捧立仍无玉碗冰。奈此人间诸热恼，一杯清茗属高僧。
青帝重扃夜半开，先驱雷雨下天来。千门万户春风入，小院高楼乐事回。但喜新年逢瑞雪，不知平地有瑶台。杜陵远客多愁思，忽忆两京初发梅。
两苏共赋灵芝句，知是君家矍铄翁。门巷偶邻三径竹，功名当柱五溪铜。似闻四海尘初静，犹恐扁舟兴未穷。螺子江边无久滞，亦宜抟翮上晴空。
谪仙适窜夜郎道，主簿归从飞鸟边。但喜骑驴得佳句，忽忘挥麈是何年。且将肚束三条篾，敢望腰纒十万钱。剩斩湘南几竿竹，他时分我钓鱼船。
门前江水有春声，鹭浴沙汀照眼明。诗律未堪传乐府，酒兵聊且下愁城。无穷涧草争青出，自在岩花绝壁生。忽忆江南护戎老，晴窗磨墨听新莺。
东归未办武陵舟，送汝翻成一段愁。雪点敝裘骑瘦马，春寒几日到荆州。湖山天阔洞庭野，吴楚月明黄鹤楼。莫苦回瞻白云岭，是行聊学子长游。
池塘春草年年绿，笔力千钧挽莫回。南国遗骚拾兰芷，西湖体雪禁梨梅。穷途言咏颇寒窘，治世音声无怨哀。一览巨编真雅唱，秀苗奇特出荒莱。
矍铄犹能一据鞍，将军虽老未甘闲。谬携鱼目投龙颔，正类蒹葭倚玉山。词力倒倾江汉底，光芒今射斗牛间。珠玑赠我应难久，却恐风雷夜掣还。
忽见金汤峙塞垣，丽谯雄冠楚山川。门开下瞰双溪水，壁立新磨万丈砖。招抚番夷应有术，折冲樽俎正临边。边头卧鼓休戈甲，坐对春风理管弦。
不因贵贱识交情，此段当令后辈倾。三友一龙吾作尾，同时四海孰为兄。殊方少客通南北，厚禄无书访死生。万里归期应可指，九衢先听卖钗声。
辰州更在武陵西，每望长安信息希。二十年兴缙绅祸，一朝终失相公威。外人初说哥奴病，远道俄闻逐客归。当日弄权谁敢指，如今忆得姓依稀。
久战词场力未衰，毫端珠璧粲离离。气如八尺九花马，人似千年五聚龟。国士无双君自有，痴儿不了我先知。七年留滞沅湘道，忽咏青山独往诗。
谪堕西南海角边，是中乐事亦天全。渐闻长乐钟声近，正遇巫阳敕放年。客过茅蓬非率尔，诗如锦绣益飘然。一樽岂尽平生话，咫尺高楼起暮烟。
少年携艺试东都，一鼓无成怒奋须。便把龙韬取官职，欲随鹏海混程途。清言自可容平子，文笔谁堪答挚虞。要使貂蝉出金鍪，腐儒宁不愧操觚。
大邑大官身所安，欲将何术抚创残。久怀利器聊堪试，正见操刀不作难。百里光华风俗美，一天清澹水云寛。剸裁大巧元无迹，血指从旁袖手观。
夜郎逐客东归日，倾盖江边侧帽时。雾豹隐山宜自养，弓蛇落盏莫生疑。古今得失棋千局，湖海飘零酒一卮。期子崭然出头角，名场何患少人知。
望中楼阁入青冥，疑是长安旧帝城。千里荷花开世界，几年羁旅望神京。老随丹诏身犹徤，梦入华胥眼尚生。行尽沙河塘上路，夜深灯火识升平。
银台南畔晓云飞，路入丹霄上紫薇。共看客星朝帝座，敢将汗脚踏天扉。遥瞻凤翼差池佀，近对龙颜咫尺威。自愧衣袍正蓝缕，晚来忽带御香归。
紫泥初出大明宫，端为朝廷知弱翁。平地便开丞相府，乌台先跨玉花骢。一时治行无前辈，共喜君王记自公。暂假双旌临近辅，聊观海日正曈昽。
当年玉殿校群材，名占枢垣北斗魁。曾入翰林批凤尾，每瞻云气想蓬莱。前驱候吏千军肃，遥望天门九扇开。咫尺龙颜应入奏，紫霄东畔晓班催。
闻说学诗如学仙，怪来诗思渺无边。自怜犹裹痴人骨，岂意妄得麻姑鞭。曾似千军初入阵，清于三峡夜流泉。只今老钝无新语，枫落吴江恐误传。
朱崖万里海为乡，百炼不屈刚为肠。复出光芒动星斗，定随雷雨起江湘。归期正待春回雁，贺客争持酒满觞。笑说开元丞相宅，凄凉偃月上标堂。
老去无才可致君，强从诗社立奇勋。忽逢天上张公子，应念台州郑广文。风月何尝千里隔，江山不用一钱分。能来鼓噪助余勇，气压淮淝百万军。
西掖篇章自一门，君能祖袭有殊勋。风流前代黄花句，梦想当年紫凤文。月下长吟成独唱，壁间强咏共谁分。江头惜别多新咏，秃笔犹堪殿后军。
潢池赤子弄锄耰，天子择日除元侯。今君去为幕下士，多材应与幄中筹。官弩近围临桂峒，捷书飞入未央楼。想当磨盾作露布，何异裴公取蔡州。
收科同日上蓬瀛，独我胡为憔悴生。晚节见君乘五马，前驱夹道拥千兵。行间峒窟烟霞静，卧听边城鼓角声。入境旌旗应动色，更看蛮户带刀迎。
往日高名动场屋，青衫未足称平生。一官曹掾当蛮徼，万里山河列汉营。顾我老无投笔志，羡君今去走边城。边头已卧将军鼓，早晚书来说太平。
霜余新雁点汀苹，愁绝送君湖水滨。自叹老夫如病骥，早知公子是天麟。渡湘怀远烟横渚，望岳题诗雨垫巾。想见骑驴得佳句，賸将收拾锦囊春。
幕府官清比县僚，升沈何啻九牛毛。蓬蒿仲蔚今多病，湖海元龙气尚豪。丽句早知何水部，旧交谁记柳仪曹。相如属思宁迟久，不欲诙俳恐类皋。
君家兰玉盈阶砌，傍有薰笼锦一端。雅似高人来席上，幽如靓女出林间。芳丛欲吐新芽长，深谷知谁着眼观。谢氏风流元自有，更留佳客奉清欢。
湘水东边唤渡舟，湘天欲暮使人愁。岂期陶令来为县，应念庞公不入州。索我题诗今老矣，看君下笔几时休。论文把酒诚堪乐，莫叹樽前欠杜秋。
乌啼鹊噪竹生风，谁过柴门访病翁。清论逼人来亹亹，夕阳归马恨匆匆。遥瞻紫极黄云里，却望长安醉眼中。南北车书将混一，莫嗟吾道隔西东。
妙句高文满锦囊，坐惊蓬瓮忽生光。君家人物代不乏，文彩风流想未忘。千载运中逢太史，诸王殿下识黄香。江西多士传心印，又出宗支一派长。
无何真是本来乡，莫遣闲愁犯肺肠。会见栋梁扶大厦，不将文字吊沈湘。挥毫未辩银为管，沽酒奚须玉作觞。双竹端能作奇瑞，衡人宜护竹间堂。
当年大册撼天扉，圣主今呼逐客归。应是风云乘此会，便令鹓鹭著行飞。久埋剑气冲星气，暂裂荷衣换锦衣。稳上丹墀踏龙尾，九霞光里望晨晖。
乱后交游半不闻，天涯沦落始逢君。黔南可怪无驴养，冀北遂当空马群。尚使高才淹管库，忽传佳句吐烟云。十年雠校金銮殿，依旧无毡似广文。
射策枫庭最妙年，九衢争看若登仙。乘鸾岂慕天边贵，失马方知塞上贤。华毂朱轮多覆辙，高门大屋尚修椽。如今相国开公道，此诗他时亦盛传。
看铸铜人能几何，相逢重得复摩挲。江山如画风流在，城郭空惊岁月多。岂谓今朝闻正始，更翻新律似元和。思君夜久犹𥩟立，月上松梢映绿萝。
试访伯鸾强徤不，但传烟渚有归舟。欲闻大士一转语，为洗南荣十日愁。青壁万寻人似玉，碧云千里月垂钩。我如堪问维摩病，狮子坐中无此流。
西风吹我梦魂惊，送子东归无限情。好往沅湘探奇绝，远看衡岳正峥嵘。黄昏渡口呼船急，后夜江头望月明。能把愁心寄明月，云开时到夜郎城。
漳川螺浦共家乡，醉墨题诗尚挂墙。天末异时怀李白，风流谁复数真长。那知此日长江簿，即是昔时江夏黄。鹏背知横几千里，棘间何地可回翔。
一梦惊回四十年，升平楼下听胪传。共攀玉兔月中桂，认得铜驼陌上仙。忽遇旗旄行县邑，先驱貔虎访林泉。王孙自是经纶手，容我沧江卧钓船。
闻道田西刘克强，年来犹自读书忙。生平万卷非无用，岁晚一官聊足偿。曾卷笏袍还圣主，重携笔札试明光。汉庭射策推诸老，更看公孙独擅场。
门外红尘走客车，闭门风月下檐隅。南山雾雨宜藏豹，东海龙刍试秣驹。竹几蒲团消永日，铜炉纸帐梦清都。灵龟隐处无人识，似置寒冰在玉壶。
天上犀枝玉蘂秋，何年桂子落岩幽。庭前忽生两好树，檐外突出双青虬。九里香飘吹梦断，十分圆影暮云收。他时合抱重来看，不是玄都观里游。
柴门忽启玉为关，疑是新移海上山。野寺僧居银窟里，广寒宫在月明间。老农击鼓迎丰歳，紫极吹箫近帝寰。腊后东风将解冻，已看峰顶露孱颜。
袖手归来避世尘，酴醿对坐惜余春。靓妆不入市廛眼，幽韵只应邱壑人。醉唤江梅君益友，力移亭竹我比邻。天公着意怜诗客，月色西窗一夜新。
朱帘下瞰梅花发，百尺梢头挂玉钩。人在半天攀玉蕊，山如方丈接瀛洲。曾留深夜乘鸾女，相对谁家却月楼。将此层轩拟东阁，正缘诗兴似扬州。
欲赠初无金错刀，待凭巧冶铸豪曹。公家勋业麒麟上，国史声名泰华高。已见郎君如玉树，便为名士读离骚。甄逢他日惊人去，标目须经大手褒。
褒勋新命日边传，万户重封眷愈专。山海尽笼天下货，江淮流出地中钱。时平麟瑞三千歳，梦恊熊祥五百年。富国自能跻寿域，宁论齐相海王篇。
义山山下三丞相，门倚山光照户庭。盛事流传千载后，寒空高并两峰青。双崖过雨好云气，绝壁参天列画屏。更羡君家亭子近，细听泉溜响泠泠。
竹外溪边沙石幽，欲招诗客赋临流。万竿深锁藏书屋，百丈清潭绕橘州。千里水烟渔唱晚，一堂风月暮云收。何当挽取六君子，占此佳名作胜游。
碧草深林绕一区，何年开径洗烟芜。晨光浮动三竿日，古木阴森十万夫。静爱长松梢月色，绝无凡卉蔽檐隅。残枝败叶风吹尽，帘卷山尖好画图。
陋巷谁过马粪王，一经题品自芬芳。桃花流水春犹浅，茗椀薫炉话更长。千里夙期冲雨霁，十年闲事入篇章。明朝未免成离恨，莫苦吟诗作许忙。
宴坐壶中日月闲，相逢无复话吴山。如君岂是哙等伍，置我当容平子间。喜遇故人持节钺，犹能跋马问荆菅。扁舟后会重寻处，更刺滩头转一湾。
平昔高谈古帝王，到今春草几时芳。挥毫欲上三千牍，拆袜初无一寸长。亹亹逼人逢此意，匆匆下语不成章。归来闭阁焚香坐，端为思君聊复忙。
病夫投老入城𬮱，到处逢人说使君。岂料骑驴冲大尹，政须扛鼎识奇文。池生春草何曾梦，枫落吴江误所闻。更愿兼收湖海士，当令冀北马空群。
冒暑贪程作热官，何如避暑得清安。轻阴画出三湘境，爽气能为六月寒。自有薫风生屋角，不须纤手捧冰盘。阑干半倚红尘外，卧听江声泻碧湍。
风月江山何处无，良辰乐事古难俱。其间景物从来美，此美天然画不如。莫唱黄鸡催晓曲，且听青鸟劝提壶。暮云收尽朱帘卷，四者横陈献坐隅。
尝记枫宸赐异恩，同时人物亦诜诜。从前百事不挂眼，初得微官便退身。教授才华欺蜀锦，参军诗句似唐人。中兴勋业归公等，顾我徒为避世民。
夷甫清谈万事虚，阮宣亹亹定何如。䱥鱼虾鲊方乘献，豆粥萍韲立可须。柱石莫倾人栋宇，纤儿撞坏好家居。扬州丧败将谁咎，犹自空中咄咄书。
扣门衲子诵诗声，双脚行纒拄杖轻。何处参同得消息，便能作句吐新清。高僧着意游湖海，逐客从谁匿姓名。试听窟中狮子吼，未应断尽野牛鸣。
何人解荐相如赋，狗盗鸡鸣岂此流。壮志未登龙虎榜，荐书重入帝王州。烟生渔浦雁初下，月满江楼雾已收。早晚书来闻好语，沙头春晚望归舟。
夜向天边识使星，使星光近少微明。朱轮疑自丹霄落，陋巷忽闻骢马鸣。台下霜威惊草木，山间旌旆烁檐楹。惭无櫑具衣冠伟，久服西都暴胜名。
几年南亩把锄犂，尺一呼来上玉墀。未有涓尘答明主，只思耕钓乐清时。着鞭不惯朝骑马，击钵犹能夜读诗。回想都城春色里，看公谈笑定边陲。
皇天何时生此汉，六十年前歳遇庚。不使声名惊四海，未教文阵扫千兵。如今只作痴顽老，晚节犹干造化情。每辱雕章勤剪拂，胜驱斗酒下愁城。
至深无象本强名，不可言传着耳听。克己独称回好学，问诗唯有鲤趋庭。会须绝倒闻谈道，更看鼎来能说经。欲造渊源应此得，百川终使贯沧溟。
画檐雪壁眺前溪，溪外群峰碧四围。日上林梢增秀色，珠生潭底护长堤。落霞孤鹜真奇境，捉笔题诗无此词。拟就江山觅佳句，更须春草梦回时。
方丈盈前送八珍，山人不是此中人。试寻僧钵斋厨近，更喜园官菜把新。秋满城头看落叶，风吹酒面已生鳞。何时共过溪边寺，雪夜扁舟发兴频。
半盂香饭敌猩唇，羮芋菹盐度几春。坐倚蒲团听粥鼓，晓擎花雨供天人。庾郎三韭徒多品，颜巷一瓢真绝伦。邑犬狺狺尚群吠，隔篱安得近吾身。
看铸铜人五百年，摩挲已是落因缘。洛州司马老方遇，梁苑词人晚见延。稚子诗书聊可喜，荒村草木亦堪怜。庞公要说无生话，儿女团栾在眼前。
天涯流落与谁同，雅什重闻正始风。文阵向来无敌手，诗坛今孰敢论功。郢中遗唱人难和，冀北成群马遂空。接屋同邻江上寺，过从犹幸不匆匆。
耳厌钲鼙处处喧，此时犹得卧邱园。负材磥砢几无用，旧业荒凉半不存。嗟古英雄多朽骨，览君词翰可招魂。济川政要艅艎急，樗散何因被选抡。
虎豹相传王氏门，风流千载识遗昆。吟诗作赋取高第，插羽鸣弓待报恩。寇贼渐平妖破胆，烟尘犹起客销魂。山城诗酒方为乐，岂料西归席未温。
武陵节钺控湘西，通守仍兼把一麾。玉帐静谈千里月，铜符遥镇五溪夷。漂流欲识荆州面，饥渇正如桑下儿。仰止门墙诉羁旅，穷愁那复有佳词。
书成欲奏未央宫，起废针盲略异同。已就外车传服氏，应曾彩笔梦文通。且观落纸惊回鳯，莫叹摩天欠阿鸿。宿学暮年方发策，菑川重看一衰翁。
开元贞观承平后，群盗纵横似撒沙。可惜君王自神武，不知卢杞是奸邪。瓜分叛将根仍蔓，鼎付哥奴祸已芽。不有汾阳功第一，孰能谈笑定中华。
逐客思归正倦闻，三更枝上月微昏。一声梦断湘山曲，千古空余马足痕。东郭虽无扬子宅，西枝应有少陵村。不须宋玉怜憔悴，招得骚人几许魂。
忆昔乌蛮绝塞亭，巴娘歌罢月三更。重寻湘水江边路，又见萧滩榜上名。此去飞腾对天陛，不应憔悴困书生。将军三战成功后，未数焚舟老孟明。
逐客归来访里闾，后生文彩益增奇。低头见子如东野，满耳闻人说项斯。果有高名动场屋，行观大策对丹墀。亲闱日望泥金信，报我仍须寄好诗。
新词蔼蔼吐春云，清似金炉百和焚。白雪固宜招吠犬，真雷岂比聚飞蚊。陶潜赋就归何处，李白诗成思不群。君是广寒修月手，顾予安敢强施斤。
雷雨何年下九天，公为舟楫济长川。涸鳞亦逐龙蛇动，异气先冲牛斗边。总谓相君扶帝力，忽传飞诏落岩前。但随一气洪钧转，造物岂知然不然。
欲医诗病了无方，怅望黄州旧雪堂。歳月易奔梭一掷，文章徒费纸千张。相如赋丽终迟思，李广兵微未得当。句律年来亦如此，收功何以得鹰扬。
当涂人物尽豪英，平日相逢眼自青。倾盖欲交天下士，披云如仰斗间星。向来道义多耆旧，尚有风流继典刑。更待里门容驷马，不应空顶佛名经。
收科天陛几年余，犹似扬雄寂寞居。霄汉又生新羽翼，侯门应许曳长裾。暂游岭海非凡客，却上蓬瀛行秘书。何日扁舟下螺浦，会看丹诏有新除。
弟兄连榜俱高荐，正遇龙飞急诏求。兰省深严清禁近，丹梯曾上广寒游。岂惟一举两黄鹄，便好同修五凤楼。草绿江南旧行路，春风归马控双虬。
夜郎逐客遇生还，秘阁老翁来扣关。坐听犀挥妙言语，惭非櫑具伟衣冠。高名业已照六合，贱子穷当隐半山。陆纳家风元冷澹，口将茶果荐杯盘。
渡湘千里忆分携，因诵痴儿不了诗。送我出门还作恶，今朝会面岂前期。乐天独往青山日，裴相闲居绿野时。从此功名恐相逼，伊山安得久栖迟。
一骑追锋下九重，手持丹诏紫泥封。君王夜半应前席，郡国名高莫说功。民吏不须留召父，朝廷久已知弱翁。还如汉室中兴相，治行于今有祖风。
城上啼乌晓欲狂，楼前争看捷旗黄。略驱部曲千余骑，不折将军半段枪。乐土异时为贼窟，太平今日有官方。弱翁治行今如此，何待天边下凤凰。
俯窥溪影忽横斜，仰看寒梅已放花。未觉东风吹水面，早惊春色到天涯。年时肌骨瘦如许，日暮烟云薄不遮。折得一枝归静院，夜深玉颊照窗纱。
东阁官梅未有诗，竹林斜出两三枝。临风玉面如相识，残雪江头想更奇。立尽小桥溪上影，谁将清调笛中吹。犯寒倾倒先春色，万木寒凝冻不知。
一株斜压半檐茅，索笑谁堪著句嘲。风度暗香浮远水，枝回嫩绿到新梢。冰生处子精神外，玉立天涯雪月交。吟处不须歌酒涴，柴门谁许野僧敲。
道边垂柳绿阴阴，马上携书阅古今。陋巷岂无人载酒，他乡谁是子知音。鲲鹏未化风云外，江海相思歳月深。远寄雕章觅新句，穷愁唯有苦寒吟。
九十庞眉老舅翁，暂时见汝又西东。举头共看天边月，刮目知非吴下蒙。学至超然应自解，诗唯穷者乃能工。太阿锻尽山中铁，始得光芒倚碧穹。
两骥腾风上九垓，瑶林琼树绝纤埃。行观海运几千里，坐待春惊二月雷。霹雳一声天外响，婆娑双桂月中开。老翁日望长安信，报喜泥金早寄回。
泮水桥边不记年，后来谁复敢争先。襄阳耆旧今无在，江左风流寂不传。穷巷闭门佳客至，新诗照壁夜光悬。未应晚节嗟流滞，三子青袍慰眼前。
闻君跋马禾川道，攀𩍐遗民识辔环。满野悲风蟠蔓草，数声渔笛下汀湾。云藏甘露峰头寺，路接青湘雨后山。触思便能成百韵，偶题僧壁不须删。
穷巷俄留长者缰，清风入户竹生光。不嫌茅屋绝低小，来坐松阴移晚凉。南国诸侯老宾客，西湖六一旧家乡。锦囊賸拾诗千首，他日还思颍水傍。
天马从来不受缰，腾云注目电争光。心如银汉纤尘静，气逼金盘晓露凉。妙语织成文绣段，扁舟刺入水云乡。朝天便若登仙去，驺驭何人得侍傍。
万木寒痴冻不苏，六花争巧出枯株。天将平地开银阙，人似清冰在玉壶。未见啮毡持汉节，徒闻穿履待公车。月边恐有瑶台路，拟欲凌空谒帝居。
桃李无言对斜日，可堪回首一凄然。子云投阁知何在，太白骑鲸已上天。春蚓秋蛇留败壁，金钩玉带锁寒烟。人行古木横塘路，门掩长江上水船。
怒发冲冠忘指瑕，要能全璧始还家。闭门且任蓬蒿长，落笔当令绮绣华。丽句美如青玉案，明珠深贮绛囊纱。爱君年少已如许，他日相逢未可涯。
绕亭春水縠纹生，拍岸风微镜面平。日破浪花摇柱础，影浮山翠落檐楹。鱼跳莲叶东西动，月涌金盆表里明。夜久光凝收绿净，冷涵星汉逼人清。
百花狼藉点青苔，始见酴醿烂漫开。虢国朝天嫌粉污，唐昌夜月恐仙来。寒梅胜韵聊堪友，秾李凡姿讵敢陪。便欲乘风凌倒影，醉寻香径上瑶台。
欲救斯民病久尫，想君家谱有奇方。但须去恶犹去草，要使牧人如牧羊。正值雕残经寇乱，还思激烈咏时康。当年手种闲桃李，今日成阴总类棠。
旱魃凌空气愈炎，断无微雨应时沾。正忧龙卧深蟠水，安得江声碎泻檐。禾黍似堪供野火，妇姑犹拟共腰镰。此时政要调元手，谁作商霖慰具瞻。
公方持槖我休官，握手平生出肺肝。岂是尚书先著履，须知处士不弹冠。文章进直金銮殿，槽枥空余宝马鞍。忍看铭旌下螺浦，再携斗酒饯江干。
岭北岭南持使节，湖西兼总大农钱。庙堂正赖持国计，蓬岛祗为蜕骨仙。郎省尚虚丹禁地，铭旌忽上洞庭船。衣冠不许挂神武，端谓犹堪济巨川。
耆旧风流绝后尘，尚容晚歳接冠巾。英豪取友半天下，论议常倾一座人。横槊阵前工草檄，结庐江上老垂纶。只今遗像髯如棘，犹足堂堂耸缙绅。
衣冠南渡塞螺川，始识蓬莱王自然。舌卷风雷翻海岳，学穷精祲出人天。归来元亮荒三径，老去扬雄有一廛。斗酒只鸡思欲致，无因下马拜新阡。
忆昔诸郎从板舆，当时人物渡江初。蓬莱阙外双飞鹤，葬会漳南数郡车。魄已成仙归阆苑，儿方着足上云衢。紫微即日趋严召，八座无因问起居。
高风林下闺门里，几岁长斋绣佛前。夫子雄才尹天邑，清魂独乐上蓬仙。化为双鹤何方客，来置束刍南郡贤。会致送车填广陌，他时彤史亦须编。
忆昔相逢子少年，诗书从我日磨研。平生极力欲推挽，世事惊人忽变迁。未辩嘘枯送天上，忍收遗骨葬江边。双亲白髪终身恨，不见青衫落眼前。
书报登科墨未干，已闻吊客在门阑。只传金榜升华省，不得丹梯上广寒。赋就两番随计吏，花开一日遍长安。谁知鬼录南宫籍，却作修文地下官。
早岁同充上国宾，与君先占广寒春。青云尚记当时事，黄土今埋如此人。别驾朱幡泥饰屏，萦纡茜绶带铜银。生前富贵无余恨，痛念堂遗白髪亲。
弟兄词赋喧场屋，晚岁乡闾誉益哗。窗下残编雕草木，壁间遗翰走龙蛇。蜡余几緉游山屐，书满千篇载鹿车。痛惜蒲轮迎未果，寝门来哭泪横斜。
督赋宁居中上科，治身从此得名多。不闻老父逾垣走，且听儿童载道歌。吏不捉人真快乐，庭无留事足中和。邦民尽作婴儿泣，忍送輀车返烂柯。
累世以赀雄里闾，惟公挟策似寒儒。欲将那律九经库，定胜江陵千木奴。玉树诸郎新命贵，锦囊丹诰宠光殊。当时籍甚吴丞相，恩泽今归两凤雏。
数椽破屋临溪水，日日读书喧四邻。白首传经穷到骨，清风入座静无尘。堆窗史传千张纸，过隙光阴一转轮。富贵掀天亦埃灭，今时何必叹斯人。
季子过徐因挂剑，吾诗似剑敢欺徐。才华本自轻场屋，诂训犹堪授里闾。踏雪打门人问字，载殽从学酒盈车。儿童诵得平生赋，不是兔园遗下书。
初挟儒书战举场，弟兄旗鼓亦相当。探囊聊复起人死，系肘空余济世方。汉苑旧尝知姓字，壶天今别有仙乡。老龙犹抱玉函诀，夜扣柴门乞酒浆。
仰高虽未接华裾，清论时容著野夫。挂剑未能临死穴，隔江何处奠生刍。凄凉陶令松三径，寂寞扬雄宅一区。插架尚余三万轴，传家宜有凤凰雏。
令仪早出闺中秀，少日来归丞相家。能以功名勉夫子，忍看旌旐起悲笳。锦囊篆字金装出，玉珮鸣裾帔有霞。赠典有加儿亦贵，诰黄新墨字如鸦。
少日来归奉藻苹，一门冠盖拥朱轮。平生未识德公嫂，比岁才依孟母邻。魂返蓬莱三万里，鹤归华表几千春。南州高士应匍匐，忍看灵车下北津。
徒身诸福寿尤丰，魄返仙曹第几宫。西土梦星生太白，东床选婿得梁鸿。岂无名士当时论，自有夫人林下风。来吊不知何处客，化为双鹤却飞空。
媪有才子邻我居，父老欲起高门闾。此媪不知家有无，但典髻鬟供买书。今朝恸哭城南道，忍送丧车入秋草。预愁来岁寒食时，不见襄阳德公嫂。
东南作尉本神仙，化鹤家声亦宛然。临欲骑鱼归海岛，犹能跃马拓弓弦。花间载酒经旬日，陌上悲歌隔九泉。尚有读书台下月，夜深还照碧池边。
何年来卧北山霞，犹指海边团练家。手把方书妙耕种，门高闾巷独清华。两儿驹齿日千里，万卷牙籖架五车。风动松篁起萧瑟，不堪回首听悲笳。
红日初生碧海边，蓬莱金殿起晴烟。几重瑞气笼双阙，万室欢声动九天。百二山河扶宝祚，两阶干羽舞文砖。遥闻葱岭新都护，愿举霞觞祝万年。
乐事初从天上传，慈宁宫在曰华边。庆逢诞节张钧乐，奏举遐方锡御筵。满殿薰风旗彩动，一墀鸣玉佩声喧。遥闻仪鳯随韶奏，报道君王寿万年。
秀岭东边今日晴，千兵绕出阵云平。长枪大剑遮行路，后虎前貔拥使旌。看拓弓弦声霹雳，愿回甲马扫欃枪。山农野叟何曾识，来听秋风鼓角声。
蠢然冥顽孰与觉，空中雷电忽磅礴。大音希声本无作，回禄奋怒飞廉恶。一鼓成钟神所托，剑蟠蛟螭怒牙角。六种震动天雨雹，铸此铭诗呵不若。
太山秋毫两微尘，巨细本无不二门。四方八面开户牖，是中元有不动尊。如大圆镜万象入，如大海水百谷奔。维摩倒用那罗印，用证初心岂或沦。
我家群从有封胡，潇洒如君更隐居。岂但开轩隐松竹，能令满屋贮图书。朱栏手植花犹在，黄叶风飘日已疏。触目自然堪痛哭，不胜清泪湿衣裾。
曾看词锋战举场，弟兄旗鼓略相当。两贤方折月中桂，此老翻为地下郎。弟妹力携家数口，文章空费纸千张。广寒宫里丛生桂，何日飘来垅上芳。
奔月姮娥魂已清，锦囊空贮诰封荣。穆家酥酪盈门贵，谢氏芝兰满砌生。风散采云吹碧落，霜飘寒菊堕红英。佳城万古凄凉地，陇水东流猿夜声。
芒鞋竹杖西出关，行尽千山与万山。黄尘乌帽不埋没，丹霞选佛非选官。请君擡起幞头脚，向上犹有二四著。再拜更问王老师，老师规模难摸索。
藤州三月作小尽，梧州三月作大尽。哀哉官历今不颁，忆昔升平泪成阵。我今何异桃源人，落叶为秋花作春。但恨未能与世隔，时闻丧乱空伤神。
且喜芜菁种得成，苔心散出碧纵横。脆甜肭子无反恶，肥嫩恙儿不杀生。乐羊岂断儿孙念，刘季宁无父子情。争似野人茅屋下，日高澹煮一杯羹。
风云快约千丝雨，天地空无一点尘。晓树放开花意思，夜窗添起月精神。鹦鹉杯中未觉贫，寒凝酒面不成鳞。何如飞上参军鬓，与恼红楼歌舞人。
家是江南友是兰，水边月底怯新寒。画图省识惊春早，玉笛孤吹怨夜残。冷淡合教闲处着，清臞难遣俗人看。相逢剩作樽前恨，索笑情怀老新阑。
阳和散逐管灰浮，节物那知人倦游。无可奈何霜后冷，急推不去眼中愁。康衢结束新裳杂，飞盖追随贺客稠。犹有祢衡漫一刺，侯门如海未容投。
笔墨如山宁疗饥，漫劳红日一丝迟。浊醪有理贫难醉，坐客无毡寒见欺。占岁丰凶云物动，漏春消息管灰知。江南梅使无恙否，肠断陇头花一枝。
革带频移纱帽宽，茶铛欲熟篆香残。疏梅已报先春信，小雨初成十月寒。身似野僧犹有髪，门如村舍强名官。鼠肝虫臂元无择，遇酒犹能罄一欢。
物外翛然获自由，殷勤诸子送他州。白云暂驻无方所，明月相随到处优。岩谷乍拖终勿思，林泉幽景岂回眸。吾今此去聊相别，汝且和光混众流。
年衰岁晚有谁从，井臼无人伴敬通。当户秋山横积翠，拥阶霜叶委残红。倦游自笑裘先敝，赴敌谁知甲已衷。看取功名垂竹帛，不须咄咄更书空。
小园风景暮春初，随分优游亦足娱。柳似王恭殊濯濯，蝶疑庄叟自蘧蘧。浇肠漫进三蕉酒，引睡聊翻数叶书。今日始知闲有味，悔从尘土曳长裾。
楼外青山刮眼明，轩窗当暑更风清。地分南北开天险，江泛东西几客程。四者难并同盏斝，一之已甚厌戈兵。最怜夜夜秦淮月，相伴依然似友生。
岳阳楼高几千尺，俯视洞庭方酒酣。万顷波光天上下，两山秋色月东南。兴来鸾鹄随行草，夜永鱼龙骇笑谈。我欲烦公钓鳌手，尽移云水到松庵。
十里松阴古道场，一亭还复枕潇湘。诗翁至死忧唐室，野客于今吊耒阳。窗户云生山雨集，岩溪花发晓风香。不唯临眺添惆怅，自是年来鬓已霜。
长芦禅刹昔经过，十载重游素髪多。南去宦情聊尔耳，西来师意竟如何。千灯不绝开堂盛，一苇常存济世多。我久途穷仗佛力，剩书内叶弭风波。
朝天来诣觚棱阙，傍海归寻瀑布峰。才大不惭师号美，道高翻讶帝恩重。问程行冒江村雨，寄宿吟听水寺钟。到日依依赏清景，石桥云月满杉松。
溪上秋风浊酒杯，白头羞见菊花开。夫耕妇馌吾将老，弟劝兄酬子不来。霜露终身思建业，云山何处是天台。百年怀抱今如此，纵有诗成似七哀。
玉府多应惜谪仙，紫皇留恋到残年。画眉京溜风流在，借箸先生节概全。禄比书辞增百万，寿如门弟及三千。互乡不解华祝封，只诵天长地久篇。
北塞风尘万鼓鼙，东京社稷一戎衣。绿林群盗驱民去，赤伏真人得帝归。诸老禅联苍玉佩，将军坐鞚紫金鞿。先生此日青霞志，一笑凌空拄杖飞。
故人遗像丹青落，盖代荣名日月悬。万马群空冀北野，一蛇独游原上田。晚浦苍波涵落日，秋崖老树立苍烟。直从厌代骑星去，千岁光芒夜斗边。
离乱纷纷醉尉多，将军独夜灞亭过。旅巢对𫛳占行役，客爼悬蛇卧宿疴。双鬓尽从愁里白，衰颜时向酒中酡。云翻雨覆须臾耳，未用区区较唯阿。
风波涌地千沤发，创痏钻皮百箭攻。药裹关心防二竖，谤书盈箧忤三虫。剖瓜女隶方求巧，结柳奴星也送穷。笑我平生持蟹手，未应咄咄左书空。
紫荆有信欲开花，黄犬无情不到家。偶坐厌闻鸟嚄嚄，杯行喜听鹊查查。同看明月人千里，相望孤云海一涯。骥子熊儿无恙否，风云惨淡鬬龙蛇。
翠干轩轩迥出林，夜风吹籁紫箫音。老龙头角云霄近，玄豹文章雾雨深。末路浮荣炊剑首，半生遗恨寄琴心。愁吟独溅花前泪，故国山河百战侵。
藜杖匆匆集晚林，长廊破壁撼钟音。天涯流落相逢地，杯酒殷勤莫厌深。万里功名飞燕颔，千金博饮炙牛心。更闻好句惊人倒，一洗蛮烟瘴雾侵。
黄花翠竹小丛林，卧听南山白石音。螘鬬已空遗垤在，蜗跧终恋故庐深。掀髯一笑追前谬，礼足同参看此心。且向疏山结香火，人生莫受二毛侵。
伤心玉案两眉齐，永负黄花九日期。万里炎州嗟我老，百年青泪向君垂。俱飞蛱蝶愁看汝，醉把茱萸欲对谁。独立西风搔短髪，一生遗恨一愁悲。
割肉早归三伏日，传柑赐饮上元灯。那知一恸殊方去，独向高台此日登。泪湿西风生眼缬，梦回残夜起衣棱。孤鸾别鹄知何处，泉路茫茫唤不应。
穷秋客舍风雨凄，破釜生鱼甑有衣。故侯未种东陵瓜，饿夫欲采西山薇。岁晚黄精可疗饥，故园万里天一涯。未辨登山拾瑶草，且复从公茹石芝。
藜杖扶来雪满簪，谆谆好语意深深。酒倾白堕杯行玉，橘破黄苞坐饤金。醉起莫辞田父肘，甘余须识野人心。匆匆不尽遮留意，挽袖丁宁更一临。
寒蔬离离银线乱，冻醴滟滟玉井深。坐看庭松翘翠盖，行穿野菊布黄金。犬迎客入喜见尾，鹊随人语欣会心。俗里淹留怕轑釜，驱儿招唤得重临。
岁晚惊呼身已老，天涯流落首空回。便将酒力推愁去，且放春光入眼来。人语嘻嘻争鬬草，宫花闪闪艳妆梅。雪消水暖春江动，绿涨葡萄万斛醅。
山气蒙鸿衣自湿，意行曳杖穿云入。老翠阴森万竹蟠，浮苍潋滟千峰立。邂逅幽寻到萧寺，拊掌一笑掀百蛰。酒醒佛火照黄昏，坐听北窗风雨集。
山色凌寒春尚瘦，潭影涵空清可漱。漠漠云行紫竹闲，斑斑雨湿黄昏后。火炬穿林鸟出巢，人语阗门狗窥窦。杖藜有兴会重来，更待黄鹂哢晴昼。
王孙春望思寥寥，冠盖当年盛八萧。花靥重重墙外见，琴心切切酒中招。屠龙已破千金产，驷马重归万里桥。便解貉裘沽一醉，忍看红糁缀寒条。
万木阴中锁泬寥，晨门跋马听萧萧。故人自欲分茵去，逐客何妨折简招。共对春风班露草，却随明月下溪桥。击鲜故有诸郎在，三尺银刀贯柳条。
平地安知祸有机，一跌永负青云期。举群惊雊堕罝网，衮背焕烂光陆离。山梁三嗅不忍嘬，如皋一笑吁可悲。开笼放汝须远去，莫遣韩公赋病鸱。
谁令孤鷕遂专埸，翦迭笼中看鸟翔。文章正坐虎毛柄，铩羽一落千丈强。翠翎低摧少颜色，奇祸非汝能遮防。匆匆应媒莫浪出，尊拳毒手正交相。
沐猴著冠天所械，笑唾千金如一芥。时时扣角咏三生，口业未除诗有债。薨薨不作秋虫声，蔼蔼欲尽春云态。平旦谁登大将坛，一军惊呼子光拜。
爱酒渊明望白衣，传闻骑吏款柴扉。为怜渔父鸣鞭送，欲便山翁倒载归。泪向琵琶弦上落，心随蝴蝶梦中飞。一杯属我寛愁病，免使黎侯咏式微。
千骑森森响铁衣，日上铜环四扇扉。何妨指点银缾索，直须倒著接篱归。已邀明月三人共，更看红尘一骑飞。何日渊明赋归去，晨光前路正熹微。
饭筒菰黍趁流年，葵扇桃笙尚宛然。世味半随昌歜苦，心旌长与艾人悬。鸿飞不到书来少，鹊喜无凭语浪传。两鬓萧萧吹白发，空余衰谢故人怜。
客舍秋风我欲愁，世途如漆莽悠悠。半生小利营锥末，此日危炊上剑头。万里穷乡怜我老，一廛小隐待君谋。惘然貌赤空相对，扇面令人手不休。
野鹤昂昂祗自奇，水凫泛泛强随时。问禅乞我安心法，住世分君大药资。便欲乘桴从鲁叟，不须歌鳯叹周衰。超然独啸千峰上，一吷清风万窍吹。
白汗翻浆浃背流，清飚一扫破除休。枫江湛湛冰壶月，梧井团团玉露秋。蚁动巧闻床下鬬，驹跳首向隙中留。南山危坐高棱见，杞国区区岂我忧。
愁边种种关心事，客里纷纷见俗情。雁拆西风离思乱，鸟啼残夜旅魂惊。江河风景悲南渡，家室仓皇问北征。沧海横流安税驾，一桴从我任平生。
亡弓堕甑一时空，梦断南柯午枕中。便有樽罍追北海，更无尘土污西风。驱牛懒卧山中相，失马来看塞上翁。从此卜邻成二老，鸡豚社酒与君同。
龙媒去尽马群空，一曲阳春在郢中。浩浩百川齐赴海，蓬蓬万窍总号风。谁怜楚国沈湘客，独有商山避世翁。闾里应容投缓急，风波千里一舟同。
乌啼鹊噪晚庭空，并舍相呼入酒中。逐影故惭夸父日，披襟聊快楚王风。牛衣泣卧悲游子，鸠杖欢迎愧老翁。笑我独醒成底事，一邱之貉古今同。
沙平雪漫水涵空，路入千岩紫翠中。村远微明渔舍火，楼高斜矗酒旗风。可怜方外狂司马，来伴田中一秃翁。南北相望三十载，心期不改断金同。
瘴雨蛮烟扫地空，众星环列拱天中。豹章尚隐南山雾，鹏背将抟北海风。麟阁似闻登汉将，鹿门犹自卧庞翁。低头莫负平生志，冠盖风云万里同。
夜鹤悲鸣蕙帐空，一身今在百忧中。惊魂尚喘吴牛月，短翮甘随宋鹢风。且与龟鱼为地主，不将鹅鸭恼邻翁。超然世态谁君似，兰菊春秋自不同。
平生惯见有司空，肠断苏州一盼中。此夜相忘千里月，他年应恨五更风。坐中不乐无三粲，客里相逢祗两翁。急雨催诗更萧瑟，小窗寒夜一灯同。
锦堂莲烛夜光空，喜笑蝉联绣户中。尘绕梁飞歌白雪，袜凌波去舞回风。投梭且莫惊狂客，却扇何妨眩醉翁。青鸟殷勤问消息，留髠灭烛许谁同。
鲁阳之戈倚半空，谁能一却日再中。惊回十二巫山雨，永隔三千弱水风。廋语尚传黄绢妇，多情好在紫髯翁。谪仙尚有杯中月，独舞婆娑醉影同。
哀蝉已逐梦云空，锦字参差在眼中。应似桃花贪结子，任教柳絮舞随风。留春不住无樊子，隔水遥看有杜翁。无那丁宁花鸟使，丁香偷结两心同。
饮痛琼艘百柁空，参横斗挂月当中。不愁马上衣沾露，且看尊前帻堕风。未办清歌娱醉客，莫将强韵压衰翁。为欢冷淡君应笑，注瓦倾银一体同。
绘出金盘放箸空，一时酣咏醉乡中。羽觞聚泛兰亭月，璆佩锵鸣阆苑风。颠倒白纶容老子，淋漓紫绮看仙翁。诗成快写鲛人室，万颗骊珠讶许同。
小窗危坐若为情，曳杖穿云取次行。萧寺试来携手处，阳关已作断肠声。歌呼本自追曹相，恸哭那知见贾生。坐上谁人最愁绝，江州司马泪纵横。
杯行到手莫留残，忍听金钟吼夜阑。红雨乱飘花帽动，碧云吹断玉笙寒。破除孤闷千疴散，邂逅良图一笑欢。老去便须勤秉烛，对花浑似雾中看。
芋火鹑衣对懒残，铜瓶泣雨又更阑。枕流洗耳真堪笑，映雪看书且耐寒。共惜分襟能几日，直须把酒罄交欢。风流喜见佳公子，未信穷途白眼看。
老牯挽犁泥没膝，剡剡青秧针水出。大麦登场小麦黄，桑柘叶大蚕满筐。猿鸟初呼聚俦侣，缫丝百箔闻好语。此时物色不可孤，劝君沽酒提壶卢。
宜春客舍无一席，古观独眠不能夕。破屋飕飕人雨立，空林啧啧蛩夜绩。青袍白马郡督邮，晨门过我鸣前驺。不求五斗彭泽米，且卧百尺陈登楼。
主人避地卧荒村，道傍故宅今仍存。乌鸟呼风白日静，藤萝挂月苍烟昏。壁立削铁千步垣，客子不敢窥其门。一时胜事那能说，撞钟击鼓行金尊。
华榱翠桷刻蛟螭，蒿艾不翦与户齐。野鼠群行昼蹑壁，山鬼一脚夜撼扉。胡骑扫迹今已非，官兵纵暴来无时。千炷眈眈四壁立，主人避地何时归。
窗户遥开紫翠间，小桥独立听潺潺。意谐独有清风共，兴尽聊随落照还。但见虚童蒙白帢，且无泷吏发骍颜。风花雨叶元无定，何必区区恋故山。
须贾之罪发可数，张仪之辨舌空存。以身藏怨今如此，不死投荒感上恩。殊俗若为投缓急，故交何处问寒温。多情鸟鹊真幽伴，莫遣张罗翟尉门。
饤坐黄甘噀手香，堆盘丹荔照人光。莫辞蜑酒一尊赤，会压瘴茅千里黄。未省谗言遭薏苡，直将空腹傲槟榔。酒醒梦觉知何处，树影参差月满廊。
千丈云根荫此邦，沈沈寒影卧秋江。潭空映日苍虬动，烟煖翘沙白鹭双。梦觉滩声喧客枕，吟余竹色满僧窗。诗成绝叫层楼上，听我洪钟万石撞。
安心是药本非禅，遇胜欣随意所便。嚼蕊拈花身老矣，穿云涉水思茫然。行逢酒伴操觚去，倦憩僧窗借榻眠。寄语桃源问津者，人中今是地行仙。
蛮村避谤三年过，野寺寻僧半日闲。小槛吹香花漠漠，断崖漱碧水潺潺。桄榔叶底秋声满，柏子烟中午梦还。便拟买舟随钓叟，一蓑烟雨系沧湾。
三湘陌上逐臣归，万石亭中送客时。拄杖披榛行莽苍，汲泉磨藓看魁奇。天倾五色遗娲补，谷变千年出岘碑。何似溪边小桃李，向人膏面出风姿。
一邱黄壤卧龙泉，光气轮囷夜斗边。长吏青毡无旧物，拾遗华屋有修椽。鳯麟毛骨皆如此，水石风流尚宛然。亭下不生闲草木，箨龙无数欲参天。
潜泉不到一周星，膝上郎君得我惊。大府潭潭真老相，长淮滚滚旧家声。渥洼随地须千里，穷发垂天伫一鸣。莫遣画蛇安两足，宫袍赐锦待先成。
金钟吼彻晓霜清，瓦釡如雷不敢鸣。欲识呼卢真彦道，试吟石鼎调弥明。牙籖万轴撑肠满，金检千篇唾手成。堪笑韩公太多可，浪传侯喜有诗声。
六龙暴鬛海生尘，霖雨方资命世材。此去谢公须强起，谁令陶令赋归来。追怀玉笋三年别，指点芗林一笑开。大舸横江日千里，凭谁倒曳九牛回。
青衫触熟并西州，没马黄尘接地流。庾亮南楼应有待，薛宣东阁可能留。官闲端为三升恋，兴尽还从五斗休。绘出金盘堆白雪，秋江一叶认归舟。
安眠不蹋鼓蓬蓬，荣路先回鹢退风。独片角巾东路去，休惊蕙帐北山空。画图便可追三士，同社谁能作两翁。待拄一筇随蓟叟，摩挲铜狄霸城东。
水满沧浪旧钓矶，春风江上片帆归。繁红不见桃千树，老干空惊柳十围。万壑烟云供坐啸，一龛香火结真依。落花细草应堪籍，醉撼长条雪满衣。
昔年曾上德云堂，木奴千树新著霜。白首重来十载后，六华檐卜薫风香。湖上青青只如旧，湖波涨渌浓于酒。堂中老宿尚依然，乌鹊巢肩柳生肘。
百感关心老泪潸，一抔埋玉卧空山。着鞭竟看驹千里，窥管初惊豹一斑。贫病故侯今白髪，风流公子尚青纶。不须优孟追谐笑，已见遗珠合浦还。
柴扉忽枉故人车，躧履欢迎一笑初。梦里覆蕉疑有鹿，食前弹铗叹无鱼。匆匆注瓦浇村醸，草草供盘折野蔬。他日死生君一访，上林鸿雁有书无。
满酌黄垆万户春，倒披紫绮八仙人。句中得妙陶元亮，酒里知名贺季真。九酝调成花上露，一丸爊出鼎中银。老来不办追强对，分我余光幸借邻。
零落衣冠污尘土，戴盆望天那得睹。青黄不着爨下焚，糟粕空传纸上语。判花视草迹已陈，十年闭口不论文。君诗蔼蔼春云似，来吊湘江九死魂。
帐底诸生拥鼻谣，诗书满腹似边韶。禹门击水高三级，尧殿披云焕九霄。骏马看花春寂寂，长檠烧烛夜寥寥。一飞更上金銮去，满袖香烟散早朝。
酒胆乘酣思如涌，戏括枯笔为此弄。谁令堂上生枫树，自是胸中有云梦。前山历历粲可数，浅濑鳞鳞森欲动。一啸参差是故林，归心已逐孤云纵。
老牯浮鼻水中归，彩雉应媒桑下飞。萝茑冥冥山四起，数家鸡犬烟树里。一支新绿涨晴沟，杨柳中间击小舟。罨画谿头乌鸟乐，呼雨唤风不能休。
蝶趁花飞争入坐，倚空百尺游丝堕。乱山衔日半船明，断云载雨前村过。蕨芽戴土小儿拳，渔市人归柳贯鲜。罨画溪头人语好，烹鱼煮蕨饷春田。
沙头绿暗已藏鸦，竹里犹残一两花。蜗庐抱柳开新国，燕语窥帘忆旧家。春风有信自年年，罨画溪边柳系船。陶情满满酒如泉，醉与长缾藉草眠。
翠木苍藤缭白沙，槿篱茅店野人家。了无狡兔营三窟，只有黄蜂趁两衙。树头猎猎酒旗风，罨画溪邉卖酒翁。银缾快泻清若空，令君一笑面生红。
露叶纤纤翦绿琼，三椽潇洒竹间亭。青莲池上狻猊坐，碧玉壶中翡翠屏。晓幌日移光破碎，夜窗风过响珑玲。何人暂脱红尘履，一枕昏昏醉鼾醒。
苍云十亩护禅扃，中有金仙不死庭。邂逅种桃规作伴，萧条对鹤两忘形。空华闪闪风中絮，浪蕊悠悠水上萍。珍重此君真石友，岁寒不改自青青。
残雪溶溶水披冻，山空翠湿衣巾重。东家西家酒初熟，南枝北枝春欲动。班坐偶随鸥鹭集，意行适与牛羊共。直将万事付狙公，莫浪欢喜蹋破瓮。
黄芦吹雪满汀洲，万里烟波接素秋。数点征帆天上落，一轮斜日水中流。长桥蹋月随君伴，小阁浮天赋远游。便买一舟为泛宅，此生何必老莵裘。
十年流落卧漳滨，种秫畦蔬手自亲。心似疲牛犹喘月，身如病木岂知春。试弹长铗撩公子，忽解绨袍值故人。健笔纵横惊老眼，恍疑帝所梦韶钧。
屋头唤雨泥滑滑，万瓦纷披土囊发。西园春事一时休，繁红浸乱烟脂雪。绿萝高张翠羽盖，苍𪩘中断青玉玦。不见枝上一点红，千顷桑麻光似泼。
小园花柳争春发，风雨颠狂二三月。断梗梢空转若迷，细红糁迳繁如缬。叵堪绕屋溜潺潺，可厌触途泥活活。不妨暂柅故人车，大似陈公井中辖。
纷纷戏事扰真情，梦入槐宫一饷荣。莫向蜗庐分两国，只将螘垤当専城。遨头定自污三顾，纸尾何妨署一名。南望崆峒堪拄笏，白云飞处眼偏明。
白㲲青鞋竹杖随，伏犀插脑看魁奇。水如说法翻千偈，山似哦诗蹙两眉。率尔扣门依佛宝，欣然命驾有心期。匆匆班草河桥上，几日重临慰所思。
读书过眼亦千年，脱帽挥毫涌百泉。句出惊传龙菌蠢，赋成争诵蜺连蜷。铜池茎叶三山秀，玉井根株七泽连。容貌魁梧端可想，不应诗瘦自臞仙。
小槛大红直欲然，乔林老翠自生烟。云萝属地青霞帔，雨䇲填沟赤仄钱。折柳贯鱼初受钓，解龟挽酒看垂莲。便须秉烛追良夜，花减春归又一年。
万炬红莲陆海中，车如流水马如龙。九街画鼓春声满，百柁琼艘蜡味浓。底事狂雷翻地轴，叵堪笑电破天容。冲泥蹋雨寻归路，竹杖芒鞋取次供。
覆雨翻云一霎中，雷鞭击柱起乖龙。推愁正倚三杯酽，破睡那能一枕浓。桑下持鉏如许健，席间失箸若为容。诗翁只作啼婴看，万斛珠玑唾手供。
尚见暗尘随驷马，忽惊飞电扰群龙。玄云合沓涛头上，白雨浑酣乳面浓。淡碧鳞鳞生晓涨，小红漠漠放春容。只应便作寻芳计，好把鸱夷载酒供。
虎鼠同游十二宫，何妨蛇蚓杂蛟龙。荧煌宝树繁星合，泛艳金茎湛露浓。海鸟定知惊矍铄，濠鱼且乐共从容。贾生欲系单于颈，应费朝家五饵供。
家声籍籍冠中州，健笔纵横贯九流。三世祖孙吴郡牧，两朝人物山亭侯。颙卬自快披云睹，衰陋空遗倚玉羞。便恐追锋天上去，不辞投辖为公留。
高名迥出中兴日，大句追还正始风。浦上珠回孤月吐，壁间梭跃五云从。景坡堂里参差见，饭颗山头邂逅逢。更欲骑鲸追李白，入门一路羽翰通。
洲蘂霏红风澹沱，池光铺练月徘徊。乍惊醉眼生春缬，顿觉诗肠蛰夜雷。坐看千言供刻烛，自甘百罚耻空罍。使君处处栽桃李，为报花奴羯鼓催。
连筒自灌黄精圃，结辙休推薏苡车。万壑飞泉舂午枕，一蓑带雨荷春锄。逃名尚有身为累，择利焉知货可居。笑指吴公门上莠，一时零落已邱墟。
客来听履上云阶，百尺苍藤络断崖。古井千年龙上卧，层邱一曲虎为侪。乍惊河汉悬谈舌，便觉风云入壮怀。小雨随车真有意，待催诗板挂高斋。
玉梯一蹴傍天阍，历历星图手可扪。翠湿佛衣云漠漠，香凝僧幌雨昏昏。曾轩下瞰三吴小，灵阜高齐五岳尊。大句舂容两相敌，暂陪尊酒得重论。
玺书光丽九芝涂，绣斧煌煌刺史车。当路狐狸那足问，漫山藜藿未应鉏。使星尚供天南极，卿月终环帝北居。此夜光华贲岑寂，故侯留落在郊墟。
屋头遥见丈人乌，门外欣逢载酒车。拄杖穿林花自落，携壶席地草休鉏。褰帷共看高轩过，列戟行归大府居。掣电一欢宁复有，空传胜事满村墟。
行把长镵白木柄，慵眠下泽短辕车。柳围许大身空老，瓜地将芜手自鉏。三径苔荒无辙迹，一枝巢隐有林居。故人触热来相问，终日清风满废墟。
钓石骎骎上绿苔，起弹长铗咏归哉。此翁矍铄丹心在，老子婆娑两鬓催。一夜剑津龙化后，千年辽海鹤归来。匆匆鼓吹城南路，往和松风万壑哀。
墨榜书名万口传，着鞭争看祖生先。一挥礼乐三千字，独擅文章二百年。晚得朱轮今老矣，生存华屋尚依然。故交掩袂追畴昔，一剑空留宰树边。
秀发豪眉覆两颧，身长九尺地行仙。楚人尚记庚寅日，晋客浑疑甲子年。批鳯玺书光洗眼，刻鸠灵杖稳随肩。世人欲计吾公事，膝上郎君雪满颠。
门外魌头引葬箫，寥寥𰬸帐北山椒。槐宫一梦惊三世，蓂殿千龄数七朝。此夜骑星上南极，他年跨鹤下东辽。摩挲铜狄长安道，试问飞车傥可招。
翁婿相望插两貂，夫人东第阅三朝。百年钟鼎联双璧，一代衣冠继八萧。尽室全生还帝所，先生遗烈在天骄。家传故有缁衣在，且看司徒首百寮。
旧德遗忠在禁庭，天教华发看升平。两朝偃革从今日，百口同袍共此生。喜见金葩开大国，悲传玉树锁佳城。魌头直指西州路，猎猎秋风载一旌。
千骑森森拥戟牙，铃斋高卧放朝衙。官曹已践文昌省，门阙犹传处士家。天上麒麟新活计，壁间蝌蚪旧生涯。一炊未熟成今古，零落空悬刺史车。
四海声名老郑虔，一时人物敢争先。剖符北道分千里，拥节东州按十连。住世一丸无大药，传家三绝有遗编。魌头直指山南去，昨夜秋风正飒然。
忆从少日望前修，追数流年四十秋。并辔同游天上路，连樯共载雪中舟。伤心往事千忧结，回首劳生一梦休。见说骑鲸追汗漫，只将遗蜕掩山邱。
危言屡伏青蒲上，直笔犹存白简中。但见刳蟆救月蚀，孰知炼石补天空。牛鸣尚鬬床头蚁，蛇影犹悬屋底弓。一代风流今顿尽，佳城白日卧滕公。
鸤鸠一德本来均，七子劬劳咏棘薪。种玉已成双白璧，起家还见十朱轮。鳌扉独步中兴日，麟阁他年第几人。送客谁为千家诔，要看彤笔写光尘。
万里龙沙握鼠余，古来忠孝两全无。范滂死去亲犹在，苏武生还老益孤。旄节尽从蛮檄落，彩衣重向鲤庭趋。天教住世如金母，一笑迎还合浦珠。
桂籍联荣四十年，萍漂南北两茫然。寒暄粗接无淹晷，生死俄分有逝川。黄纸尚传批鳯诏，青箱空掩绝韦编。诸郎头角皆翁似，试看煎胶为续弦。
棣萼联华满故枝，兰芽竞秀蔼春霏。荆州司马冯熊去，吴市仙人跨鹤归。绿涨一枝分柏垄，遥苍百叠拥松扉。仪形故有丹青在，想像平生果是非。
臞翁自是列仙儒，豪气骎骎若不除。东阁寻梅诗满箧，西郊问柳酒盈车。奇礓屡访陈仓鼓，古漆空存汲冢书。不信青山解埋玉，定应碧海控鲸鱼。
学省追攀四十年，故人重见两皤然。艰难共出兴戎后，奄忽安知弃我先。北道改辕谁解剑，西州无路相鸣鞭。伤心一梦成今古，忍看麒麟卧冢边。
周分陕右开燕日，秦废侯家徙汉年。南国棠阴犹蔽芾，东陵爪蔓正芊绵。苍波吐月珠还浦，紫电冲星剑倚天。藉甚公孙望千载，书藏万卷有青毡。
手扶棁杖两眉厖，床下诸生拜老庞。讲肆共推三语妙，诗坛独受百城降。挥金屡费青钱万，种玉亲收白璧双。一卧遽先朝露尽，便随晨鼓去逢逢。
尺书问信墨犹新，杯酒邀欢迹已陈。倒屣方追尘外躅，盖棺俄作地中身。涛江灔灔三家渡，风树萧萧万鬼邻。他日故人千斛泪，会应洒向冢边麟。
早岁乘龙见伯鸾，赐衣霞烂出齐官。自从东阁郎君贵，只作西池阿母看。紫玉箫吹丹鳯去，青萍剑合两蛟蟠。素车白马城南路，愁见春风桂影团。
少日声名推大阮，一时门地数南强。家肥自称河鲂贵，庙荐犹闻涧藻香。羽化忽惊双鹤去，巢空不复九雏将。归魂无用哀笳送，仿佛吹箫在帝乡。
种德固自期百年，阴功可以宥十世。地灵崛郁荫万家，门大峥嵘纳千驷。老椿已老卧山根，戢戢阶庭满兰蕙。王郎故有青毡存，郑公又改缁衣敝。
桃李卧开樱半吐，嗟我怀人道伊阻。偶来见此衣上云，忽去已作山下雨。青青可藉草忘忧，昵昵如闻花解语。举鞭试问并州儿，酩酊醉翁在何许。
玉辂亲巡万里沙，金鞭断折五侯家。胡尘阗空箭满眼，天地黤惨推龙蛇。何郎筑室山间曲，桃花流水空藏遮。一榻清风驾两腋，尚嫌蚁鬬静中哗。
竹坞松窗静者居，醉乡一梦追华胥。乱山攒青霭崷崒，老树偃翠横扶疏。主人投辖防客走，醉倒自有蛾眉扶。烁烁笼灯红一朵，孤芳独自占春余。
石梁茆屋雨苍苔，春风一笑冰容开。微澜浸月卧疏影，一枝的皪横江海。含情不语立雪久，飞步欲去凌波回。纷纷红紫莫浪出，我欲楚些招归来。
穷途栖栖傍阡陌，俗态纷纷斗筲窄。杀牛毁车欲何向，握食解骖谁召客。吾髯一诺黄金百，醉溺应怜厕中客。萧萧穷巷席为门，不信陈平死糠核。
惊沙扑面犬羊腥，坐啸胡床却五兵。未忍焚庐攻腐鼠，要须劈水脍长鲸。收身且护千金璧，琢句尤夸五字城。筑室挂冠真漫耳，麒麟图画有高营。
萧晨按节齐房弭，冠盖环趍垤争蚁。屐声籍籍海上潮，人语喧喧日中市。明朝途人践刍狗，云散风休真梦尔。不须强记刻舟痕，满地苍苔余屐齿。
户外珑璁响玉珂，弁星遥见切云峨。蜗泉渺渺依龙具，凫影翩翩下雀罗。溜雨霜皮青嶂合，抟风云翮紫霄摩。八门了了登天路，一夜惊雷起壁梭。
帐殿筹兵拥俊髦，风尘三尺剑吹毛。鸾旗低绕金舆动，雉扇旁连玉简高。折柳便堪当马棰，割鸡何足试牛刀。看君一扫欃枪尽，归握元戎虎豹韬。
提壶声里有嘉招，步屐寻芳过小桥。万壑春风笑笙籁，一溪晴日碎琼瑶。虺𬯎未忍加鞭去，磊块惟愁着酒浇。云月娟娟弄人影，醉归扶路莫辞遥。
苔花带雨上秋床，欹枕无人午梦长。愁极俱凭诗可遣，忧深唯有酒能忘。窥人谷鸟匆匆语，扑马岩花细细香。袖手莫夸穷事业，试将斗酒换西凉。
他日群偷窥扑满，旱时遣患识金仙。颓基尚带三江水，故苑今随一炬烟。驹隙未过人换世，棠阴不剪树参天。从今免被元龙笑，茅屋三间蔽采椽。
青莲花出古娃宫，华殷亭亭月满容。风籁一声传夜壑，云幢千丈荫苍松。曲池漫漫悲禾黍，古隧冥冥出鼎钟。落纸烟云供醉笔，吾宗文采擅雕龙。
敝裘羸马老风尘，两鬓星星乱白纶。乘兴来寻剡溪雪，倦游归钓锦江春。眼中了了三生梦，俗眼欣欣一笑亲。急雨催诗头上黑，凭谁唤起谪仙人。
政拙心劳愧此身，一麾便合挂朝绅。青山有意迎仙客，白日相逢是故人。见说卑宫恢禹迹，时来击壤颂尧仁。玉川寸铁真无用，地上空愁虮虱臣。
禾头生耳釜生鱼，去马来牛迥不殊。飓势驱云千嶂合，雷公载雨百车轮。长堤一决无完块，高树纷披有积苏。赖有娲皇补天手，一时争诵鲁真儒。
涤地愁霏欲变鱼，毗耶问疾有文殊。拟将十万回天去，且罄丹衷伏地输。忽听风声传画角，徐看日影上流苏。曲穷不用号眢井，呫嗫瘦词笑小儒。
云梦平吞八九宽，紫髯红颊秀春峦。天边鸿雁心应折，竿上鲸鲵肉未寒。倦听山城鸣鼓角，喜瞻衡宇挂衣冠。培风好上天南去，莫遣荆榛簉孔鸾。
槿篱茆屋两三家，急雨捎谿燕子斜。万壑笙镛号地籁，一天缯絮堕杨花。风尘澒洞身先老，樽酒欢呼气尚华。虎穴参差半朝市，无嫌卑湿赋长沙。
万里蒙尘六尺舆，一丸泥蜡十行书。豫且往往窥鱼服，属国栖栖掘鼠余。村径红稠花艳艳，沙平翠点树疏疏。落霞孤鹜西南望，千顷洪波浸日车。
村巷深深绿映人，粥饧槐火一时新。山河万里缠妖气，宫殿千门锁暗尘。几点微酸梅着子，半篙清涨水生鳞。岩花涧草元无主，雨洗风吹又一春。
春物菲菲自解欢，雨鸣孤枕夜漫漫。忘形不到公荣饮，绝意休弹贡禹冠。离乱家书万金直，艰难斗酒百忧宽。囊空甑倒谁能救，泪湿花枝不忍看。
猎猎青旗傍酒家，映门杨柳受风斜。行穿细路迷芳草，坐对空樽数落花。藜杖醉扶悲确荦，角巾欹倒露苍华。故山渺莽愁眉外，翠竹青蒲绕白沙。
万事破除惟有酒，半生劳苦坐看书。青鞋云水扁舟去，朱毂风尘一梦余。战格连云胡骑满，断弦挂壁旧交疏。春泥活活朝天路，犹有和公擅一车。
亹亹交情青眼见，纷纷穷路白头新。地偏壤断门无辙，衣敝囊空甑有尘。但见荒村连虎穴，那知曳水暴龙鳞。谁人手挽天河去，一洗郊原浩荡春。
胡尘惨惨缠林莽，海气纷纷接淼漫。天上空传修月斧，人中那见切云冠。干戈未解千忧结，杯酒相逢一笑宽。老眼逢春只思睡，花枝浑似雾中看。
戢戢盘蜗满舍东，笑看蛮触两争雄。便携龙具归田去，更祝豚蹄望岁功。未怪席门多长者，肯教壑谷问吾公。超然独到羲皇上，卧占南窗一枕风。
肝胆寥寥楚越分，鼻端不落郢人斤。倚门肮脏无如我，从客雍容孰似君。一榻方尊徐孺子，千篇不数鲍参军。从今更欲论奇字，载酒重来问子云。
老干轮囷不计春，强名居士愧诗人。共尊有若都非是，误认颜标自有真。忽睹二豪联白璧，坐令百鬼怖黄巾。它年若许陪莲社，不惜千金剩买邻。
风尘蹭蹬悲游子，鸡黍招邀愧老农。盗取青毡无旧物，书凭黄耳有先容。乞怜不辨齐门扫，投老宁堪楚市舂。回首故山劳梦想，楼高百尺卧元龙。
莫遣声名夸俗子，且将筋力伴耕农。五湖鱼鸟非先素，一坞山林肯见容。翠出短樊供小摘，香浮大甑饱新舂。邻翁莫怪频来集，门户如今有八龙。
岁阴衮衮惊心折，世事纷纷触眼新。烁烁风灯深院雨，离离花草故城春。一区栽自无宁处，五斗谁能更为贫。矢醉自醒还自笑，依稀却是梦中真。
谷口声名动帝庭，芝涂一札下西清。安车倍道征杖叔，前席通宵问贾生。俊辩澜翻惊辟易，长身玉立看峥嵘。飘然比夕骑箕去，那见麒麟地上行。
天涯万里一尊同，醉眼愁看月堕空。画角孤吹千嶂晓，彩舟横曳半江红。啼妆尽带梨花雨，舞袖犹翻柳絮风。只有邦人颂遗爱，棠阴绕屋自茏葱。
秋风猎猎卷法旌，贼垒匆匆唾手平。笑倚柁楼天上坐，卧闻鼓角地中声。九门合遝追锋去，千里讙呼负弩迎。从此三吴传胜事，一时草木尽知名。
十里云烟山绕郭，一川风雨树参天。渐看绿笋穿林出，已见新荷弄水圆。逐客讵堪分竹使，疲氓正合用蒲鞭。郡僚若得岑公孝，便欲烧香闭合眠。
出岫孤云自卷舒，平生心事付樵渔。便抽手板还丞相，独把鸱夷载后车。扫轨更无云外辙，传家尚有枕中书。百年大梦行当觉，日月浑将一醉除。
床头蚁鬬两牛鸣，起起谁呼寝梦惊。不用沉文招九死，曾因叩角悟三生。取毡卧看偷儿入，折券羞同贾竖争。天定胜人端可必，坐看骥子𥬞云行。
长亭春色送英雄，满目江山映日红。剑戟夜摇杨柳月，旌旗晓拂杏花风。行时一决平戎策，到后须成济世功。为报燕山诸将吏，太平取在笑谈中。
雪净冰融溪作鳞，梅花经眼日当人。北枝风力顾不早，东阁诗情聊一新。烟并博山薫莫乱，色同衰鬓插宜新。一年好处得全尽，红绽雨肥犹弄春。
彼美蜿蜒势若龙，挺然为瑞独称雄。云凝好色来相借，水润清辉更不同。常带暝烟疑振鬣，每乘宵雨恐凌空。故凭彩笔亲模写，融结功深未易穷。
清晓觚棱拂彩霓，仙禽告瑞忽来仪。飘飘元是三山侣，两两还呈千岁姿。似拟碧鸾栖宝阁，岂同赤雁集天池。徘徊嘹唳当丹阙，故使憧憧庶俗知。
政成天地不相违，瑞应中台赞万几。夜浥垂珠濡绿叶，朝凝润玉弄清辉。仙盆云表秋难比，丰草宵零日未晞。本自君臣俱会合，更嘉报上美能归。
密移造化出闽山，禁御新栽荔子丹。山液乍凝仙掌露，绛苞初绽水精丸。酒酣国艳非朱粉，风泛天香转蕙兰。何必红尘飞无骑，芬芳数本座中看。
报本精禋自国南，先期清庙宿斋严。层霄初扩同云霁，暖吹俄回海日暹。十万军容冰作阵，九街鸳瓦玉为檐。肃雍显相同元老，行庆均厘四海沾。
灵鼓黄麾道指南，紫坛苍璧示凝严。联翩玉羽层霄下，烜赫神光爱景暹。为喜鸾舆回凤阙，故留芝盖出虬檐。礼天要作斯民福，解雨今当万物沾。
天位迎阳转斗南，千官山立尽恭严。共欣奠玉烟初达，争奉回鸾日已暹。归问雪中谁咏絮，冥搜花底自巡檐。礼成却喜歌盈尺，端为来麰万宇沾。
上清讲席郁萧台，俄有青田万侣来。蔽翳晴空疑雪舞，低徊转影类云开。翻翰清唳遥相续，应瑞疑时尚不回。归美一章歌盛事，喜今重见谪仙才。
金明春色正芳妍，修禊佳辰集众贤。久矣愆阳罹暵旱，沛然膏雨润农田。乘时剩挟花盈帽，胥乐何辞酒满船。所赖燮调功有自，伫期高廪报丰年。
羽卫森严锦绣成，夜寒璧月有余清。皇坛奠玉横参近，柴燎升烟宿务晴。晏粲九天风露迥，雍容群辟珮环声。执绥更喜多仪肃，盛事应传伯仲荣。
当年问道属高人，曾揽霞衣到紫宸。身是三山云外侣，心无一点世间尘。征鸿望极幽栖远，驾燕归飞洞府新。多谢为传心法妙，此真真外更无真。
欲借嵯峨万仞崇，故将工巧状层峰。数寻苍色如烟合，一片盘根似藓封。院宇接连常藉竹，池亭掩映却凭松。分明装出依岩寺，只欠清宵几韵钟。
清和节后绿枝稠，寂寞黄梅雨乍收。畏日正长凝碧汉，薰风微度到丹楼。池荷成盖闲相倚，径草铺裀色更柔。永昼摇纨避繁溽，杯盘时欲对清流。
异品殊葩共翠柯，嫩红拂拂醉金荷。春罗几叠敷丹陛，云缕重萦浴绛河。玉鉴和鸣鸾对舞，宝枝连理锦成窼。东君造化胜前岁，吟绕清香故琢磨。
天产乾皋此异禽，遐陬来贡九重深。体全五色非凡质，惠吐多言更好音。飞翥似怜毛羽贵，徘徊如饱稻粱心。缃膺绀趾诚端雅，为赋新篇步武吟。
黄昏明月上朱楼，帘旌射月香雾浮。画栏垂手楼中女，对月低眉不举头。人似长干桥下水，一去悠悠几千里。谩道嫁鸡逐鸡飞，长干夫婿那得知。
白头垂垂五男父，一生辛勤立门户。五男炊白割红鲜，阿翁采薪供五男。悲风惨惨寒日暮，翁入采山遭猛虎。猛虎磨牙卧道边，五男持戟谁敢前。
江鼍吹浪江水急，雷师鞭鼓旌旗湿。黑风驾雨霹雳鸣，怒龙拏空半天立。须臾阴云空四垂，广寒殿冷风披披。玉觞燕罢王母归，红鸾簇扇香雾飞。
此生怀抱向谁开，唯有华颠苦见催。万事只今浑是梦，寸心堪笑已成灰。路长安得诗飞去，交浅唯愁雨不来。此意喜君无冷暖，尺书频寄塞鸿回。
不见苏州五字诗，韦郎有句解人颐。长镵白柄林间事，折角乌巾世外姿。失马未应无后福，亡羊政恐坐多岐。人生一笑真难事，白发逢君苦恨迟。
短策羸骖山路长，松阴十里午风凉。飞来一水自碧落，屹立五峰丛宝坊。青鸟也随人听法，老禅聊为客烧香。泉声绕枕浑如雨，月色满岩疑是霜。
缃桃落尽又春回，雪白桃花最后开。怪我此生新入眼，问君何处旧移栽。枝头已暖犹余雪，江上从今不数梅。只有玉人宜玉树，翠鬟应近小妆台。
白头烦恼不堪醒，满引休嫌酒趣行。世事可惊嗟豆落，人生安得俟河清。旧交倾盖由来久，年少论心苦不情。谁与寄声刘校尉，肯来同此看春耕。
结庐闻似辋川家，更趁东风摘露芽。短梦唤回春正好，枯肠搜尽句方嘉。酪奴语陋真堪笑，瑞草名高岂复加。明岁莫教烟雨里，白蔷薇秀小岩花。
禅房花木有残红，此地还因曲径通。竹影看摇金琐碎，风铃解语玉丁东。人来白鸟横空处，山在先生倚杖中。绝唱未酬才已尽，夜灯搔首鬓如蓬。
三千客里贤公子，八咏诗中瘦沈郎。他日功名垂竹帛，只今歌笑共杯觞。鸟能娱客时相劝，雨亦怜花不打香。唤取春来同一醉，天教闲日为君长。
昔日风流李泰和，暮年流落竟如何。追随天骥元分路，蹭蹬金銮不上坡。人物眼高谁睥睨，江山兴在且婆娑。幅巾倒载归时莭，想得扁舟漾月波。